
ANTAUPAROLO , 


Jam de la unua tempo de la lingvo Esperanto la Esperantistoj 
ofte petis de Dre L. L. Zamenhof klarigojn pri diversaj lingvaj 
demandoj, kaj ĉiam la kreinto de nia lingvo plej afable donis tiujn 


„klarigojn publike. 


Dum tri periodoj aperis lingvaj respondoj : unue, en. Іа jam 
ne riceveblaj numeroj de La Esperantisto (1889-1893), due en 
La Revuo (1906-1908), kaj trie en la Oficiala Gazeto (1911-1912). Kelkaj 
respondoj aperis ankaŭ de tempo al tempo en aliaj gazetoj kaj en 
libroj. 

La lingvaj respondoj el la unua periodo estas represitaj en la 
Oficiala Gazeto (1911-1912), kaj poste, kun tiuj de la tria periodo, 
en aparta volumo sub la titolo Lingvaj Respondoj (nova serio), 
Esperantista Centra Oficejo, 1913; la lingvaj respondoj el la dua 
periodo estas represitaj en aparta volumo : Lingvaj Respondoj 
aperintaj en La Revuo, Hachette, 1910. 

Ambaŭ volumoj estas jam elvenditaj, kaj tial ni decidis publik- 
igi en unu volumo plenan kolekton de tiuj respondoj, kaj tiuj 
aliloke aperintaj (el kiuj la plimulto estas verkitaj de D" Zamenhof 
mem, kaj la ceteraj de aliaj personoj, al kiuj D' Zamenhof donis 
la koncernajn informojn). 

Ni klasifikis ilin laŭ la principoj de la Decimala Klasifiko !, kaj 
sub ĉiu respondo ni donis montron pri ĝia deveno. 


1. Tiun klasifikon ni faris laŭ la tabeloj montritaj en la libro: Manuel du Réper- 


` loire bibliographique universel. Extrait limité aux parties plus spécialement appli- 


cables à la bibliographie de la langue auxiliaire internationale Esperanto, avec 
appendice sur l'emploi de cette langue en bibliographie. Institut international 
de Bibliographie, Paris, 44, rue de Rennes, 1908, 4 vol., 64 p. 

La jena volumo estas do kolekto de ¢iuj lingvaj respondoj de 
Dre Zamenhof, metode klasifikitaj. 

Fine, ni opinias, ke ni kontentigos multajn Esperantistojn, 
represante la esperantan tradukon de la historia ruslingva letero 
de nia Majstro al nia malnova samideano N. Borovko « Pri la 
deveno de Esperanto », kvankam gi estas nur traduko. 

Ni devas esprimi grandan dankon al S' William Bailey, kiu 
zorge korektis ne sole la erarojn de ĉi tiu libro, sed ankaŭ, post 
komparo kun la originaloj mem, la erarojn, kiuj troviĝas en la 
volumoj jam eldonitaj. 


LA ESPERANTISTA ĈENTRA LIBREJO. 


Oo A 


ANTAUPAROLO AL LA LINGVAJ RESPONDOJ 


APERINTAJ EN « LA REVUO » (1910) 


Komencante de Decembro 1906, mi, per La Revuo, de tempo 
al tempo donadis al diversaj demandantoj respondojn pri diversaj 
lingvaj demandoj. Tiuj Respondoj havis karakteron pure privatan, 
tiel same kiel la respondoj, kiujn en diversaj gazetoj donas aliaj 
kompetentaj Esperantistoj. Sed kiam mi vidis, ke multaj personoj 
vidas en miaj Respondoj kvazaú ian « oficialan decidon » pri tiu at 
alia demando, kaj miaj Respondoj sekve povus malhelpi la tute 
liberan evoluadon de nia lingvo aŭ malhelpe entrudiĝi en la 
kampon, kiu devas aparteni plene al nia Akademio, mi ĉesis 
publikigi la Respondojn. Tamen ĉar certa nombro de miaj 
Respondoj jam estas publikigita kaj ĉar oni eble povus trovi en ili 
ian utilan konsilon, tial mi opinias, ke ne malutilos, se ili estos 
reeldonitaj kune en formo de aparta broŝuro, kun aldono de la 
Alfabeta Registro, afable pretigita de S" Richard Sharpe !. 

Sed mi denove atentigas la legantojn, ke miaj Respondoj devas 
esti rigardataj kiel opinioj kaj konsiloj absolute privataj; fari 
oficialan decidon pri tiu aŭ alia duba lingva demando havas la 
rajton nur nia Akademio, post voĉdona interkonsiliĝo kun la tuta 
Lingva Komitato. 

Oni tamen ne malkomprenu min. Mi tute ne apartenas al tiuj 
personoj, kiuj dezirus, ke la Akademio donadu al ni kiom eble pli 
da decidoj. En lingvaj demandoj ĉiu superflua « decido » katenas, 
kaj ni devas esti kun ĝi tre singardaj; « decidojn » oni devas fari 
nur en okazoj de efektiva kaj senduba neceseco! 

L. L. ZAMENHOF. 


1. Ne publikigita en ĉi tiu nova libro, pro neutileco. 


LINGVAJ RESPONDOJ 


(PLENA KOLEKTO) 


(412-11) Alfabeto. 


Pri LA UZADO DE « H » ANSTATAU SUPERSIGNO. 


La uzado de chk. t. p. anstataŭ ¢ К. t. p. estas enkondukita nur 
por la presejoj, kiuj ne havas ankoraú literojn kun signetoj, sed 
en skribado mi konsilas al vi ĉiam uzi pli bone ĉ anstataŭ ch, ĉar 
la uzado de unu litero por unu sono estas multe pli logika ol la 
uzado de du literoj. Vi diras, ke la signetoj superliteraj estas 
maloportunaj en la skribado; sed la alfabeto pure latina havas ja 
ankaŭ kelkajn literojn kun signetoj superliniaj (i, j, t), kaj la plej 
granda parto de la lingvoj kiuj uzas la alfabeton latinan havas 
ankoraŭ amason da aliaj literoj kun signetoj superliniaj kaj 
subliniaj. Certe ia akademio aŭ kongreso penos iam elpensi pli 
oportunajn skribajn formojn por kelkaj literoj (ĉar ne sole la literoj 
kun signetoj sed ankaŭ multaj aliaj literoj havas formon tre 
maloportunan); sed tio ĉi estas jam tute alia demando, kiu la 
lingvon mem tute ne tuŝas : ĝi estas ne demando de lingvo, sed 
nur demando de oportuneco de la skribado. 

La Esperantisto, 1889, p. 15. 


Multaj plendas, ke la skribado per ć, 4, h, j, §, kaj й estas por 
ili neoportuna kaj malhelpas ilin апКай en la presado de verketoj 
en iliaj lokoj, kie la presejoj ne havas la literojn kun signetoj. Ni 

ripetas tial tion, kio estis jam dirita en la « Aldono al la Dua 
Libro » : anstataú la signeto superlitera oni povas kurage uzadi la 
literon A kaj anstataŭ i — simplan u. 

La Esperantisto, 1890, p. 32. 


Sinjoro F.-V. Lorenc konsilas, ke la presejoj, kiuj ne havas la 
signetojn superliterajn, uzu anstataŭ ili kaj anstataŭ л — apostrofon 
returnitan post la litero; ekzemple « ac'eti » anstataŭ « aĉeti » aŭ 
« acheti ». De nia flanko ni devas nur peti, ke se oni volos uzi 
tiun ĉi konsilon, oni ne forgesu klarigi en la komenco de la pre- 
sata verko la signifon de tiu ĉi returnita apostrofo. 

La Esperantisto, 1890, p. 54-55. 


Vane vi timas, ke ni volas enkonduki novan ortografion (h ans- 
tataŭ signeto superlitera). La fina leĝo por nia ortografio estos : 
« por unu sono unu litero»; kaj kiam ni nur povos, ni ĉiam uzados ĉ 
anstataŭ ch (povas nur esti, ke iom poste, por pli oportunigi la 
skribadon, ni donos al tiu ĉi litero pli simplan formon). La skrib- 
ado de unu sono per du literoj estas tute ne logika kaj neniam 
povus esti aprobata ; sed ni ĝin uzas nur kiel necesan unuatempan 
rimedon por doni al ĉiuj presejoj kaj al la telegrafo la eblon labori 
jam nun en nia lingvo. Sed kiam iom post iom la plej granda parto 
de la presejoj kaj telegrafejoj proviziĝos je nia alfabeto, tiam la 
uzado de superflua h estos absolute ĉesigita. Ne la ĉ estas transira 
ŝtupo al ch, sed en la ch ni proponis transiran ŝtupon al ĉ, kiam ni 
vidis, ke la absoluta enkonduko de ĉ estas ankoraŭ teĥnike ne 
oportuna. Tute vere vi diras, ke la presejoj kaj telegrafoj devas 
sin konformigi al la lingvo, kiun ili uzas, kaj ne la lingvo al ili; 
sed nia lingvo estas ankoraŭ juna kaj nepotenca kaj devas sin 
fleksi, se ĝi ne volas perei. Ne estas ankoraŭ tempo diri fiere al 
ĉiuj presistoj : « Se vi ne volas vin konformigi al ni, ni vin ne 
bezonas » ! La unuatempa permeso presi per h estas necesa rimedo 

por ne fari ofte la presadon de ia verko tute ne ebla ай tro multe- 
kosta; sed kiu nur havas la eblon presi per signetoj superliteraj, 
tiu ĉiam devas ĝin fari. 

La Esperantisto, 1891, p. 15. 


La literojn de nia alfabeto mi proponas nomi en la sekvanta 
maniero : a, bo, co, ĉo, do, e, fo, go, ĝo, ho, ĥo, 1, jo, ĵo, ko, lo, 
то, no, о, po, ro, so, ŜO, to, U, ŬO, VO, ZO. 

Esperantisto, 1893, p. 32. 


PRI SENSUPERSIGNA SKRIBADO. 


La fundamentaj reguloj de nia lingvo permesas presi « h » 
anstataŭ supersigno; sed kio estas permesata por presado, tio 
ankaŭ estas permesata por skribado. Tiel same, kiel neniu povas 
protesti, se vi skribos ekzemple per artifikaj gotaj literoj anstataŭ 
per literoj ordinaraj, aŭ per literoj presaj anstataŭ skribaj, tiel 
same ankaŭ neniu povas protesti, se vi skribos per « h » anstataŭ 
supersignoj. Sed la demando estas, ĉu viaj korespondantoj estos 
kontentaj, se, skribante al ili, vi uzos la pli artifikan manieron 
kun « h » anstataŭ la pli simpla kun supersignoj. Tio ĉi sekve estas 
ne demando de permeso aŭ malpermeso, sed simple demando de 
gusto. Sed, se vi deziras anstalaŭigi la supersignon en « ĉ » kaj 
«8 », vi nepre devas anstataŭigi ĝin ankaŭ en « j », « ĥ » kaj « Ê », 
ĉar ĉiu el la ambaŭ skribmanieroj aparte estas permesita en nia 
lingvo, sed uzado de ia skribmaniero miksita estus jam arbitraĵo 
kaj kondukus al ĥaoso. — Se vi volas skribi per « h » anstataŭ 
supersignoj, vi povas tion fari, ne bezonante demandi ies permeson ; 
sed se vi volas uzi skribmanieron miksitan, aŭ — tiom pli — se vi 


volas uzi sisteme la tute novajn literojn « y » kaj « w », anstataŭ 
«j» kaj « Û » (mi ne parolas pri specialaj teknikaj okazoj, kiam 
tio eble estas necesa) vi devas — se vi deziras esti lojala Esperant- 

isto kaj ne enkonduki anarĥion en nian aferon — akiri por tio la 
permeson de la « Lingva Komitato ». Formulu klare vian deziron 
kaj prezentu ĝin al la voĉdonado de la Lingva Komitato, kaj se 
via propono estos akceptita per plimulto da voĉoj, ĝi fariĝos per- 
meso oficiala. Sed memoru, ke pro la bono de nia afero la Lingva 
Komitato devas esti tre singarda kaj akcepti nur tion, kion ĝi 
trovas tute sendanĝera, efektive grava kaj sendube utila; tial se la 
Komitato malakceptos vian proponon, submetu vin discipline al 
ĝia decido kaj ne agu simile al tiuj personoj, kiuj, ne ricevinte 
aprobon de la Komitato, krias, ke la Komitato nenion taŭgas, ke 
ĝi ne eslas aŭtoritala, ke ĝi nenio». faras, k. t. p. — Principe la 
Lingva Komitato havas la rajton perinesi en la lingvo ĉion, kion 
ĝi trovos necesa; mi neniam prezentos ian malhelpon, kaj ĉiun 
mature pripensitan kaj orde voĉdonitan decidon de la Komitato 
mi akceptos sendispute. Sed mi opinias, ke la vera celo de la 
Lingva Komitato tute ne konsistas en ia facilanima eksperimentado 
sen grava neceseco; ju malpli ni okupos niajn kapojn per diversaj 
« plibonigoj » kaj ju pli ni simple propagandos kaj riĉigos la 
lingvon, des pli bone estos. 
Respondo 45, La Revuo, 1908, Aŭgusto. 


(442-45) Elparolado. 


ELPAROLADO DE « U » KAJ CJ ». 


En la sono aŭ la a kaj la ú devas esti aŭdataj klare ĉiu aparte, 
sed ili faras unu silabon, ĉar efektive la litero ú ne estas vokalo. 
Tiel ekzemple la vorto laŭdi devas esti elparolata laŭ-di. 

La Esperantisto, 1889, p. 23. 


LINGVAJ RESPONDOJ 13 


PRI LA LITEROJ « U » KAJ « Ú »,« I» KAJ «Јо. 


Kelkaj amikoj ne bone komprenas kaj ne regule uzas la 
literojn u, ú, i kaj j. Laú Ша opinio (esprimita её en kelkaj 
lernolibroj) la literoj u kaj i kune kun antaúirantaj vokaloj faras 
« duoblan vokalon »; ili sekve elparolas au kiel aŭ, ei kiel ej 
k. t. p. Tio ĉi estas eraro. En nia lingvo ne ekzistas duoblaj vokaloj, 
sed ĉiu litero estas elparolata ĉiam egale kaj ĉiam aparte. Sekve 
oni devas legi « ba-la-u, tra-ŭ-lo, tro-u-zi, de-i-ri, kré-i, hero-i-no » 
kaj ne « bá-laú, traŭ-lo, tróú-zi, déj-ri, kréj, herój-no » (kiel faras 
multaj germanoj, havantaj tiun ĉi kutimon en sia lingvo). La 
literoj u kaj i devas ĉiam esti elparolataj klare kaj aparte, kiel 
ĉiu alia litero. 

Sed ekster u kaj i en nia lingvo ekzistas ankoraŭ la literoj č kaj J, 
kies elparolado estas simila al la elparolado de u kaj i, sed pli 
mallonga kaj ne prezentanta silabon (kiel konsonanto); se ili staras 
post vokalo, ili estas elparolataj kun ĝi en unu silabo kaj tial faras 
impreson de duobla vokalo. La literoj й kaj j ĉiam ankaŭ estas 
elparolataj aparte, sed ili ĉiam estas konsonantoj, tute egale, ĉu ili 
staras antaŭ vokalo aŭ post vokalo. Sekve oni devas legi « ja-ro, 
jus-ta, kra-jo-no, fraŭ-lo, Eŭ-ro-po, foj-no, paj-lo » kaj ne « i-a-ro, 
i-us-ta, kra-i-o-no, fra-u-lo, E-u-ro-po, fo-i-no, pa-i-lo ». Se ni 
la germanajn vortojn Saite, Traube volus skribi per ortografio 
Esperanta, ni devus skribi Zaĵte, Traŭbe. La vorto laŭta ekzemple 
estas dusilaba kaj ne trisilaba, sed ne pro la kaŭzo ke aŭ estas 
kvazaŭ duobla vokalo, sed nur ĉar ú estas konsonanto (dum u 


estas vokalo). 


Esperantisto, 1893, p. 15. 

PRI ELPAROLADO EN TEORIO KAJ EN PRAKTIKO. 


Kiel en ćiuj lingvoj, tiel ankań en Esperanto la sono cj » 
ordinare moligas la konsonanton, kiu staras antaú $i;oni sekve ne 
devas miri, ke ekzemple en la vorto « panjo » la plimulto de la 
Esperantistoj elparolas la « nj » kiel unu molan sonon (simile al la 
franca « gn »). Tiel same oni ne miru, ke en praktiko oni ordinare 
antaŭ « g » aŭ « К » elparolas la sonon «п » naze, aŭ ke antaŭ 
vokalo oni elparolas la « i » ordinare kiel « ij ». Batali kontraŭ 
tia natura emo en la elparolado ŝajnas al mi afero tute sencela 
kaj senbezona, ĉar tia elparolado (kiu estas iom pli eleganta, ol la 
elparolado pure teoria) donas nenian malkompreniĝon aŭ praktikan 
maloportunaĵon ; sed rekomendi tian elparoladon (aŭ nomi ĝin « la 
sole gusta ») ni ankaŭ ne devas, ĉar laŭ la teoria vidpunkto (kiu en 
Esperanto ofte povas esti ne severe observata, sed neniam povas 
esti rigardata kiel « erara ») ni devas elparoli ĉiun sonon severe 
aparte; sekve se ni deziras paroli severe regule, ni devas elparoli 
« pan-jo », «san-go », « mi-a ». 

Respondo 56, Oficiala Gazeto, IV, 1911, p. 222. 


(412-16) Akcento. 


PRI LA REGULO DE LA AKCENTO. 


... Egale kiel la sekvado de gustoj personaj aŭ naciaj, estas 
senfrukta kaj danĝera ankaŭ la sekvado de teoriaj principoj, 
se ni ne demandas nin, kian praktikan signifon ili havas. La defend- 
antoj de tiaj teoriaj principoj ofte memorigas la instruitulon, 
kiu, vidante ke el la tuta bestaro nenia speco da bestoj manĝas 

bakitan panon, venis al la logika konvinko, ke $i ne estas sana kaj 
bongusta, kaj komencis sin nutradi je kampaj herboj kaj kruda 
viando. Teoriaj proponoj, ofte eksterordinare strangaj kaj havantaj 
nenian eĉ plej malgrandan praktikan fundamenton, estis faritaj 
al ni en granda amaso. Sed ne parolante pri ĉiu el ili, ni prenos 
por ekzemplo nur unu, kiu apartenas ŝajne al la plej bonaj kaj pravaj 
kaj trovis multajn aprobantojn. Ni parolas pri la regulo de la 
akcento. Sinjoro de Wahlen tre bona artikolo montris, ke la ŝanĝoj, 
kiujn diversaj vortoj ricevis, transirante el unu lingvo en alian, 
neniam tuŝas la akcenton, ke volonte estas forglutataj tutaj silaboj, 
| por nur ne Sangi la akcenton, ke sekve la akcento en diversaj 
i niaj vortoj, kiel ekzemple « nacio », « titolo » К. c. estas kontraŭ- 
natura; kaj sinjoro Runstedt eĉ rakontas pri unu persono, kiun la 
akcentoj en « animo », « proksime » k. c. fortimigis de nia lingvo, 
kvankam per si mem la lingvo al li tre plaĉis. Kiel ajn bela tiu ĉi 
opinio ŝajnas en la teorio, ĝi tamen post pli atenta pripenso 
baldaŭ montriĝus al ĉiu kiel bela... sofismo. Ni rigardu atente, en 
kio propre kuŝas la kulpo de la konstanta akcento, kaj kia grava 
kaŭzo devigas nin aŭ doni malfacilan kaj konfuzan malregulecon 
al la akcento, aŭ forigi silabojn en diversaj vortoj, por ke la 
akcento fariĝu « pli natura ». Ĉu vortoj kiel ekzemple « proksima », 
« titolo » estas pli malfacile ellerneblaj kaj memoreblaj, ol 
« titolo », « proksima »? Ne, neniu dubos, ke ellerni uzu akcenton 
por ĉiuj vortoj estas mil fojojn pli facile, ol memori por ĉiu vorto 
| apartan akcenton. (Demandu la alinaciulojn, kiuj lernas la lingvon 
rusan, kaj ili diros al vi, kiom da grandegaj malfacilajoj prezentas 
al ili la ellernado kaj regula uzado de la rusa akcento!) Cu la diritaj 
vortoj estas malfacile elparoleblaj? Cu ili estas malbonsonaj? Си 
ili prezentas eble ian alian maloportunaĵon? Ne! sendube ne! ĉiu 
scias, ke la akcento sur la antaŭlasta silabo estas ĉiam la plej bone 
elparolebla kaj la plej bonsona. Dum la malreguligo de la akcento 
estus ligita kun tro grandaj kaj tro videblaj maloportunaĵoj, vi 


= 

en nia nuna konstanta akcento ne trovos eĉ la plej malgrandan 
maloportunaĵon, se vi eĉ serĉos tutan vivon! Kial do, oni povas 
demandi, propono tiel senfundamenta povis plaĉi al kelkaj el niaj 
amikoj? La respondo estas tre simpla : la propono tuŝis kordon 
konatan de ni ĉiuj sed de ni mem ĝis hodiaŭ ne rimarkitan ; kaj se 
homo ekaŭdas ion konatan, li ofte kontraŭvole, sen konscio kaj 
sen analizo, ekkrias : « Jes, jes, bone! » 

Ni analizu pli proksime la motivojn, kiuj ŝajne parolas por la 
propono. La konato de sinjoro R. ne volis lerni nian lingvon, ĉar 
kutiminte je la elparolado de la latina « proximus », « animus », 
li ne povis akcepti la vortojn « proksima », « animo ». Sed ne 
malfacile estas vidi la tutan sensignifecon de tiu ĉi motivo. Ĉu la 
latina vorto « maximus » estas motivo kontraŭ la franca vorto 
« maxime »? Ĉu la simpla fakto, ke ia vorto havas ian difinitan 
formon en unu lingvo, prezentas ian eĉ plej malgrandan kaŭzon, 
por ke tiu ĉi vorto en alia lingvo ne havu alian formon? Se hodiaŭ 
iu postulas, ke anstataŭ « facila », ni diru « facila », li morgaŭ 
kun tia sama rajto postulos, ke anstataŭ « facila » ni diru « facilis », 
ĉar la formo « facila » al lia orelo estas fremda! Kaj kun tia sama 
rajto oni postmorgaŭ postulos, ke ni al ĉiuj vortoj en nia lingvo 
donu tiujn formojn, kiujn oni trovas en la lingvo ekzemple latina, 
t. e. ke ni tute detruu la lingvon internacian kaj anstataŭigu ĝin 
per ia alia jam ekzistanta lingvo, ĉar... (nenia alia kaŭzo)... la 
formoj de tiu aŭ alia lingvo al sinjoro X. aŭ Y. estas konataj kaj la 
formoj de nia lingvo al li ne estas ankoraŭ konataj ! Ĉiu lingvo 
havas siajn leĝojn, kaj se la leĝoj per si mem estas bonaj, estus 
ridinde deziri ilin ŝanĝi nur tial, ke alia lingvo havas aliajn leĝojn. 
Ĉu ni povas diri, ke la germana vorto « Geographie » estas mal- 
bona kaj tranĉas la orelon, ĉar la Rusoj elparolas tiun ĉi saman 
vorton « geografia »? Alla konato de sinjoro R. la vorto « proksima » 
en la unua momento malplaĉis, ĉar li alvenis al tiu ĉi sama vorto 
de nia lingvo kun kutimoj latinaj; ĉio dependas de la kutimo, kaj 

nun, kiam ni kutimis je la legoj de nia lingvo, ni povas certigi, 
ke se iu antaú ni elparolas la потоп de nia lingvo « internacia » 
anstataŭ « internacia », gi tranĉas nian orelon tiel terure, kiel se- 
iu tirus karbon sur vitro. 

La kutimo ofte ludas gravan rolon en la vivo; eble ni devas 
kalkuliĝi kun ĝi? Se ni povus tion fari sen ia malutilo, jes, kial 
do ne kalkuliĝi? Sed se por parton da homoj liberigi de alkutim- 
iĝo je unu tre facila regulo (« akcento ĉiam sur la antaŭlasta 
silabo ») ni bezonus multe pli grandan parton da aliaj homoj 
devigi lerni kaj memori multajn regulojn (sen ia regulo memori 
apartan akcenton por ĉiu aparta vorto), — kion ni tiam devas 
preferi? Ni forte dubas, ĉu troviĝos iu, kiu konsilus solvi la 
demandon alie ol ni ĝin solvis! Por ne devigi la lernantojn 
memori apartajn akcentojn por ĉiu vorto, oni eble konsilos al ni 
transformi grandan parton da vortoj en nia lingvo tiel, ke ili 
konsentigu en si la regulon pri la akcento konstanta kun la 
akcento kutima (ekzemple « titlo » anstataŭ « titolo », « amo » aŭ 
« ano » anstataŭ « animo », « proksa » aŭ « proma » aŭ « propa » 
anstataŭ « proksima » k. c.); sed ne parolante jam pri la mal- 
bonsoneco, malklaraĵoj, k. t. p., kiuj tiam naskiĝus, kaj supozante, 
ke eĉ la lingvo mem nenion de tio suferus, ni forte dubas, ĉu iu 
serioze konsilus enkonduki tian grandan rompadon en nian 
aferon... sen ia eĉ la plej malgranda kaŭzo! Sen ia eĉ la plej mal- 
granda kaŭzo : ĉar ni serĉis kaj serĉis kaj ne povis trovi en la 
konstanta antaŭlasta akcento ian eĉ la plej malgrandan mal- 
oportunecon por la memoro, nek por la buŝo, nek por la orelo. 
Kontraŭ nia regulo ekzistas absolute nenio, ekster la tute sensi- 
gnifa motivo, ke la lingvo X aŭ la lingvo Y tion ĉi ne havas. 

Sed eble kontraŭ nia regulo ekzistas io tio, kion oni per vortoj 
esprimi ne povas, sed kion oni neklare sentas, kiel ian vokon de ' 
naturo? Ni aŭskultu, kion diras sinjoro de W. : li ne vidas kaj ne 
montras ian faktan cirkonstancon kontraŭ la akcento en nia 

lingvo; sed rimarkinte, ke la naturaj lingvoj oferas la sonon kaj 
formon de la vortoj, por'nur konservi la unuatempan akcenton, | | 
li vidas en tio ĉi naturan leĝon kaj konsilas al ni sekvi tiun ĉi 
leĝon, por ke nia lingvo ne estu kontraŭnatura. Je |’ unua rigardo | 
povas efektive ŝajni, ke ni pekas kontraŭ la natura lego; sed ni 
rigardu pli atente, en kio konsistas tiu ĉi « lego », kaj kia puno 
atendas la rompanton de ĝi. Malsupre ni montros, ke tio, kion 
oni prenis por natura leĝo de ĉiuj lingvoj, estas nur okaza apar- 
tenaĵo de kelkaj lingvoj; sed ni supozu por momento, ke tio ĉi 
| efektive estas leĝo, kiu ekzistas en ĉiuj lingvoj; kio do sekvas de 
| ĝi? Se ia regulo efektive ekzistas en ĉiuj lingvoj kaj ni ne 
| komprenas la kaŭzon kaj la celon de tiu ĉi regulo, kio do devigas 
| nin ankań blinde akcepti tiun ći regulon, se gi estas por ni 
| maloportuna? Ciuj riveroj en la mondo havas fluon tre kurban 
kaj tre neregulan; sed se iu, kun instrumentoj en la mano, arte 
fosante kanalon, volus sekvi tiun ĉi « leĝon naturan », — Ĉu vi 
laŭdus lin, aŭ ĉu vi eĉ iom povus lin pravigi? Ĉiuj lingvoj 
naturaj havas grandan amason da malregulaĵoj kaj malfacilaĵoj, 
— ĉu ni ankaŭ devas sekvi tiun ĉi « leĝon naturan » kaj intence 
fari nian lingvon malregula kaj malfacila? 

Eĉ se ni tute ne scius la esencon de la akcento, eĉ tiam estus 
la plej nature, se anstataŭ tro filozofie fosi en teorioj ni dirus al ni 
praktike : la ceteraj lingvoj havas akcenton malregulan kaj 
malfacilan, kiun ili jam ŝanĝi ne povas; ni havas ankoraŭ liberan 
elekton kaj povas sen la plej malgranda malutilo havi akcenton | 
facilan kaj regulan; sekve ni devas elekti la lastan, tute ne 
rompante al ni la kapon, pro kia kaŭzo la lingvoj kreitaj blinde 
tiun ĉi oportunaĵon ne havas; ĉar estus ridinde imiti kun malutilo 
al ni mem iajn misteraĵojn, se ni ne komprenas ilian sencon kaj | 
celon. Sed se ni rigardos pli profunde, ni baldat vidos, ke la | 
« lego de la akcento » eć ne estas ia misterajo, kaj tio, en kio ni | 
serĉis ian leĝon naturan, estas simpla okazaĵo, kiu kun la esenco 

kaj spirito de la lingvoj havas nenion komunan. La lingvo de ¢iu 
nacio kreigis tiam, kiam la nacio ne sciis ankorat skribi kaj la 
lingvo transiradis de ипи homo al alia nur per la orelo; la orelo 
de Johano ati Petro ofte ne bone aiidadis, la memoro senkontrola 
ne bone tenadis, kaj tiel la vortoj renversigadis kaj akceptadis 
diversajn sovaĝajn formojn ; kontroli la vortojn per skribado oni 
ne povis, kaj tial la plej puraj kaj senŝanĝaj restis nur tiuj 
silaboj, kiujn oni bone aŭdis, t. e. la silaboj akcentitaj. Jen estas 
la tuta mistera kaŭzo, kial la silaboj akcentitaj ofte restadis 
senŝanĝaj, dum la tuta cetera parto de l' vorto ŝanĝiĝadis — el 
simpla senhelpa neceseco kaj ne el ia lingva leĝeco. De la 
momento, kiam ia popolo ricevas skriban literaturon, ni jam tian 
blindan lingvan akrobataĵon ne renkontas. Sed se ni, havantaj 
literaturon skriban pli frue ol literaturon buŝan kaj orelan, 
sciantaj skribi kaj legi kaj povantaj gardi la lingvon de blinda 
malbonorela renversiĝado, volus intence fari la erarojn, kiujn niaj 
neinstruitaj antaŭuloj faris el blinda neceseco, — ni estus 
similaj je tiu naivulo, kiu, havante du bonajn okulojn, intence 
falis super ŝtono kaj vundis al si la kapon... ĉar li vidis, ke antaŭ 
li multaj blinduloj falis super tiu ĉi ŝtono, kaj li pensis, ke oni 
tiel necese devas fari ! 

Sekve se ni eĉ en nenia blinde kreita lingvo trovus la transport- 
adon de l' akcento de unuatempa silabo sur silabon alian pro kon- 
stanteco de l' akcento, tio ĉi neniel devus nin deteni de enkonduki 
tiun ĉi oportunaĵon en nian artan kaj konscie kreitan lingvon, tiel 


same kiel la malregula konjugado en ĉiuj lingvoj ne sole ne devigas, 
sed ankaŭ tute ne pravigas nin enkonduki intence malregulan 
konjugadon en nian lingvon. Sed por forigi ĉiujn dubojn de la 
personoj, kiuj, ne konfidante al tio, kion la praktiko al ili montras, 
teorie timas, ke eble... eble... oni ne scias... Oni ne vidis 
ekzemplojn k. t. p. — ni fine montros ankoraŭ, ke la transportado 
de |’ akcento de unu silabo sur alian ne estas eĉ ia ennovaĵo de nia 

flanko, sed ĝi ekzistas jam en la lingvoj naturaj, kvankam tiuj ĉi | 
tute ne bezonis zorgi pri facileco. Apartajn ekzemplojn vi trovos | 
sur ĉiu paso en ĉiu lingvo; sed, por ne malproksime foriri de nia 
lando, ni bezonas nur kompari la lingvojn rusan kaj polan, kaj ni 
vidos, ke tute tio sama, kion ni faris en nia lingvo, estis jam antaŭe | 
farita de la naturo mem en la natura lingvo pola. De neniu kaj 
de nenio devigata, la lingvo pola akceptis konstantan akcenton 
sur la antaŭlasta silabo, kvankam en aliaj slavaj lingvoj en tiuj 
ĉi vortoj la akcento estas alia ; kaj tion ĉi la lingvo pola faris tute 
sen ia mallongigado de vortoj, sen ia forĵetado de silaboj k. t. p., 
sed ĝi simple senceremonie transportis la akcenton de unu silabo | 
sur alian; sen ia filozofado gi metis la akcenton de Ciu vorto sur | 
la silabon antaŭlastan, tute ne demandante, ĉu tiu silabo estas tia | 
ай alia kaj би gi havas la forton рог porti sur si la akcenton, kaj 
tute ne timante, ke oni diros, ke gi estas kontraúnatura. Kaj tion | 
ĉi la lingvo faris ne sole kun la fremdaj, arte enportitaj vortoj (kiel 
ekzemple « adwokat », « inzynier », « telegraf », « spirytus », 
« manuskript », « papier », « tytulu », « artikulu » k. t. p.) sed 
ankaŭ en ĉiuj senescepte vortoj pure slavaj (ekzemple la rusaj | 
« malenki », « vojna », « okno », « ĉelovjek », « ulica » К. с. К.с. 
k. c. en la tuta lingvo — estas en la lingvo pola « malenki », 
« wojna », « okno », czlowiek », « ulica », К.с. К. с. К. с.) — jam 
ne apartaj disjetitaj ekzemploj, sed miloj kaj dekoj da miloj — 
tuta lingvo! (Se en la tuta lingvo vi en kelkaj tre mulmultaj 
vortoj trovas deflankigon de tiu ĉi regulo, vi facile rimarkos, ' 
Ке tiun бї deflankigon faris ne la popolo, sed la instruituloj, tute | 
sen ia Кайто kaj bezono kaj kontraú la spirito de la lingvo). 

Nun al la konkludo. Ke konstanta regulo por la akcento en 
lingvo lernota estas mil fojojn pli bona ol akcento neregula — 
neniu dubos; se ni povas gin fari, ni devas gin fari, se e¢ neniu el 
la blinde kreitaj lingvoj ĝin farus. Se ni al tio ĉi vidas, ke lingvo | 
natura, kiu ja tute ne bezonis zorgi pri facileco, faris tion saman 

el simpla kaprico kaj tute ne suferas de tio, — tiom pli ni jam 
ne povas dubi, ke en lingvo arta, por kiu facileco estas tre grava, 
oni devis sen ia eĉ minuta ŝanceliĝo akcepti la akcenton 
konstantan, eĉ se la demando estus levita antaŭ la kreiĝo de la 
lingvo. Sed se nun, kiam la lingvo estas jam kreita kaj uzata, ni 
volus fari en ĝi grandan rompadon por... sen ia kaŭzo kaj celo... 
doni al ĝi maloportunaĵon anstataŭ oportunaĵo — tio ĉi estus jam 
facilanimeco nepardonebla ! 

El diversaj faritaj teoriaj proponoj ni analizis nur unu — la 
ŝajne plej bonan, kaj ni montris, ke tio, kio en la teorio ŝajnas tre 
bona kaj trovas aprobantojn, en la praktiko ofte havas nenian 
signifon. El la diritaĵo ni faras la konkludon : proponante aŭ 
enkondukante (private) ian ŝanĝon en nia lingvo, neniam gvidu 
vin per konsideradoj teoriaj, kiel ajn belaj ili ŝajnas, sed ĉiam 
demandu vin, kian praktikan signifon la ŝanĝo havus. Pri la 
ekzemplo de teoria propono ni tiel multe parolis, ĉar tiu ĉi 
kategorio da proponoj apartenas al la plej danĝeraj : en tia afero, 
kiel la nia, la homoj plej volonte akceptas proponojn, kiuj havas 
fizionomion instruitan, kaj se oni parolas al la homoj en instruita 
formo kaj en la nomo de leĝoj sciencaj, tiam el 100 personoj 
99 ĝin blinde aprobas kaj nur unu demandas sin : « tre bele, sed 
kian signifon ĝi havas por nia lingvo? » | 

La Esperantisto, 1894, p. 50. 


(442-49) Interpunkcio. 


PRI LA REGULOJ PRI LA UZADO DE LA INTERPUNKCIOJ. 
La reguloj pri la uzado de la interpunkcioj estas en nia lingvo 
pli-malpli tiaj samaj, kiel en ĉiuj aliaj lingvoj; sekve ĉiu povas 
uzadi en Esperanto la interpunkciojn tiel, kiel li uzas ilin en sia 

nacia lingvo. Estas vere, ke en diversaj detaloj la uzado de la 
interpunkcioj estas malegala en diversaj lingvoj ; sed éar la objekto 
ne estas tre grava, tial ni pensas, ke ne venis ankoraú la tempo 
por difini en nia lingvo severajn regulojn por tiuj ći detaloj. En 
tiuj ¢i dubaj detaloj ćiu povas uzi en Esperanto la interpunkciojn 
tiel, kiel li uzas ilin en sia nacia lingvo, kaj nur la uzo iom post 
iom ellaboros por tiuj ći negravaj detaloj difinitajn regulojn. 
Esperantisto, 1893, p. 127. 


PRI DIVIDO DE VORTOJ. 


Transportante la vortojn el unu linio en la sekvantan, ni 
ordinare dividas ilin per iliaj partoj gramatikaj, баг Ciu parto 
gramatika en nia lingvo prezentas apartan vorton. Tiel ni 
ekzemple dividas : « Esper-anto », « ricev-ila » k. t. p. Sed tio 
бї tute ne estas deviga regulo; ni faras gin nur por ne rompi 
subite kun la kutimoj de aliaj lingvoj : efektive tiu бї maniero 
havas nenian celon kaj signifon, ćar la transportado de la vortoj 
estas afero pure papera, havanta nenion komunan kun la legoj de 
la lingvo; ni konsilas al vi per nenio vin geni en la dividado de 
la vortoj kaj fari gin tute tiel, kiel en la donita okazo estos al vi 
pli oportune. Eć se vi dividos ekzemple « aparteni-s », ni vidus en 
tio ći nenion malregulan, kvankam la aliaj lingvoj (tute sen ia 
logika kaúzo) ne permesas tian dividadon. 

Esperantisto, 1893, p. 32. 

(442-2) Etimologio. Vortfarado. 


DEVENO DE LA NOMO « ESPERANTO ». 


... La nomo de nia lingvo ne estas elpensita, kaj jen estas gia 
historio : 

Eldonante la unuan lernolibron de nia lingvo, mi prenis por mi 
la pseúdonimon « Esperanto »; la lingvo mem havis nenian 
propran nomon kaj estis nomata « la lingvo internacia proponita 
de Esperanto ». Pro oportuneco oni komencis uzadi la esprimon 
« lingvo de Esperanto » (die Esperanto-Sprache); aliaj esprimoj, 
kiujn kelkaj provis uzadi (ekzemple « la lingvo internacia », « la 
internacia »), montris sin ne oportunaj kaj ne enfortikigis, éar ili 
estis ne bone elparoleblaj, ne memoreblaj por la publiko kaj 
prezentis nenion difinitan (ćar sub « lingvo internacia » oni povas 
egale bone kompreni la Volapúkon ай aliajn proponitajn projekt- 
ojn). Baldaú montrigis, ke nur la vorto « Esperanto » (sole at 
kun aliaj vortoj) klare diferencigas nian lingvon de aliaj, kaj 
multaj amikoj komencis baldaú en siaj leteroj ań artikoloj uzadi 
simple la solan vorton « Esperanto », ekzemple « la afero 
Esperanto », « skribi en Esperanto » k. s. Tiel iom post iom 
ellaboriĝis unuvorta nomo de nia lingvo. Vidante, ke mia komenca 
pseŭdonimo transiris al la afero mem kaj ke ĝi estas tre oportuna, 
mi baldaŭ tute ĉesis uzadi mian pseŭdonimon, kaj ĝi restis nur 
kiel nomo por la afero mem. La nomo « Esperanto » estas per si 
mem tute senlogika; sed en sensignifa kondiĉa nomo kial ni 


bezonas logikon? 
La Esperantisto, 1890, p. 60. 

PRI LA UZADO DE FORMOJ SIMPLAJ ANSTATAU KUNMETITAJ. 


La vorto « bezonesti » estas kunmetita tute regule, kaj vi povas 
fin uzadi. Sed entute ni konsilas pli uzadi ¿iam formojn simplajn 
anstatań kunmetitaj. Kunmetado de vortoj estas karaktera eco de 
la lingvo germana, kaj al tiu бї lingvo gi efektive donas grandan 
riĉecon de formoj; sed en nia lingvo la vortoj pleje estas pl 
naturaj kaj pli bonsonaj se ili estas ne kunligataj, sed uzata 


aparte. e 
La Esperantisto, 1894, p. 23. 


PRI LA VORTOJ KUN PSEŬDOSUFIKSOJ. 


Kelkaj samideanoj forte malaprobas la uzadon de vortoj kun 
pseŭdosufiksoj « cio », « toro » k. t. p. (ekzemple : « civilizacio », 
« redaktoro » k. t. p.); ili diras, ke de tiaj vortoj ni devas preni 
nur la radikan formon (ekzemple : « civiliz », « redakt ») kaj 
ĉiujn devenajn formojn uzi nur kun sufikso aŭ finiĝo pure £sper- 
anta (ekzemple : « civilizo », « redaktejo », « redaktisto » anstataŭ 
« civilizacio », « redakcio », « redaktoro »). Kompreneble, se tia 
vorto, kiel ekzemple « redaktejo », estus tute identa kun la vorto 
« redakcio » kaj povus ĝin perfekte anstataŭi, certe neniu el ni 
plendus, se la vorto « redakcio » baldaŭ malaperus el nia lingvo; 
sed se iu diras, ke la formoj pseŭdosufiksaj estas kontraŭ-Esper- 
antaj, aŭ ke ili prezentas malaprobindan enkondukon de novaj 
vortoj, mi opinias, ke li eraras. Tiaj formoj, kiel ekzemple 
« redakcio », « civilizacio » estas nek kontraŭ-Esperantaj, nek 
novaj, ĉar laŭ la $ 15 de nia gramatiko ili plene apartenas al nia 
lingvo jam de la unua momento de ĝia naskiĝo. Ni povas esperi, 
ke pli aŭ malpli frue la pseŭdosufiksaj vortoj « fremdaj » fariĝos 
arĥaismoj kaj cedos sian lokon al vortoj « pure esperantaj »; ni 
' povas eĉ konsili tion; sed postuli tion ni ne povas, ĉar la diritaj 

vortoj ne sole havas en nia lingvo (1ай la § 15) plenan rajton de 
ekzistado, sed ankorań dum longa tempo multaj el tiuj psetido- 
sufiksaj vortoj estos pli oportunaj, pli naturaj kaj pli kompreneblaj, 
ol la ilin anstatańontaj vortoj « pure Esperantaj ». Ne уеп 
ankoraú la tempo, ke ni estu tro pedantaj. Estas vero, ke sekve 
de nia toleremeco ni por kelkaj vortoj havos dum kelka tempo 
formojn duoblajn (ekzemple : « evolucio » kaj « evoluo »); sed 
$ajnas al mi, ke estas multe pli bone havi en la unua tempo ian 
« embarason de riéeco », ol malutili al si per ia ne sufice matura 
dekreto, eljetante el la lingvo vortojn, kies eljetindeco ne estas 
ankoraú por ni tute certa. Х 
Respondo 55, Oficiala Gazeto, IV, 1911, p. 222. 


PRI LA PREFIKSO « RE ». 


Ĉi tiu prefikso montras revenon al la loko aŭ al la stato, de kiu oni 
iris. Sekve : 

1. — Se A donis ion al B, kaj la donita objekto estas denove ĉe 
A, ni diras, ke B redonis ĝin, A reprenis ĝin, la objekto revenis 
al A. Spegulo reĵetas la radiojn, kiuj falas sur ĝin. La pilko resaltis 
de la tero. 

En ĉi tiuj okazoj re montras revenon al la punkto de deiro. 

2. — Se mi faris ion, kaj mi ĝin faras ankoraŭ unu fojon, mi 
ankaŭ revenas (en mia ago) al la punkto, de kiu mi iris. Sekve ni 
diras refari (fari denove tion, kion oni jam faris), rekanti (ripeti 
kanton), rejuniĝi (fariĝi denove juna), resaniĝi (fariĝi denove sana) 
k. t. p. 

En ĉi tiuj lastaj okazoj re montras la ripeton. 

(Ĉi tiu klarigo estas donita de Dt? Zamenhof mem.) 

L. de Beaufront, Grammaire et exercices 
de la langue internationale Esperanto, p. 109. Tradukis W. Bailey. 

KONATIĜI. 


Ni uzas ordinare la formon « konatiĝi » (= fariĝi konato kun iu), 
sed ankaŭ la formo « koniĝi » estas tute bona (= fari sin koni ion). 
La Esperantisto, 1891, p. 7. 


PRI « SIDIĜI » KAJ « EKSIDI ». 


Vi estas prava : anstataŭ « sidiĝu » estus pli bone diri « sidigu 
vin » aŭ « eksidu »; tamen ĉar la formo « sidiĝu » jam de tre 
longe estas uzata preskaŭ de ĉiuj Esperantistoj, tial ĝi fariĝis jam 
« esperantismo » kaj nomi ĝin eraro oni jam ne povas. Ne sole 
en naturaj lingvoj, sed ankaŭ en lingvo artefarita ĉio, kio estas 
uzata de la plimulto da bonaj verkistoj, devas esti rigardata kiel 
bona, se ĝi eĉ ne estas absolute logika; ĉar se ni postulos ĉiam nur 
logikon absolutan, tiam la libera uzado de lingvo artefarita fariĝos 
tute ne ebla, ĉar tiam malaperos ĉiu utileco de longa ekzerciĝado 
kaj en la deka jaro de uzado de la lingvo, kiel en la unua jaro, ĉiu 
devus konstante tro longe pripensadi kaj pesadi ĉiun sian vorton. 
Tamen la diferenco inter lingvo natura kaj lingvo artefarita 
konsistas en tio, ke, dum en la unua oni devas uzi nur tiujn 
formojn, kiujn uzas bonaj verkistoj, kaj uzado de formo pli logika 
eslas malpermesata, — en lingvo artefarita ĉiu havas la rajton uzi 
formon pli logikan, kvankam neniu ĝis nun ĝin uzis, kaj li povas 
esti konvinkita, ke se lia formo estas efektive bona, fi baldaŭ 
trovos multajn imitantojn kaj iom post iom elpuŝos la malpli 
logikan, kvankam ĝis nun pli uzatan formon malnovan. 

Respondo 3, La Hevuo, 1906, Decembro. 


PRI LA PREFIKSO « GE ». 


La prefikso « ge » rilatas ne sole al du personoj, sed ĝi povas 
rilati ankaŭ al multaj personoj; ĝi signifas simple « de ambaŭ 

seksoj ». Mi persone gis nun uzadis tiun дї prefikson ćiam nur 
por esprimi ian ambaúseksan familian tutajon el personoj starantaj 
en la sama linio de parenceco; tial mi diradis ekzemple « gepatroj », 
« gemastroj », « gefratoj », « genepoj », « gekuzoj », getajloroj » | 
(en la senco de « tajloro kaj lia edzino »); sed ni пепїат esprimis | 
ekzemple per « getajloroj » la tutan familion de tajloro, éar la getiloj 
de tajloro ne staras en la sama linio de parenceco kun la tajloro, 
| kaj mi ankaú evitadis diri « gesinjoroj » pri personoj, kiuj ne 
apartenas al unu familio (mi nomadis ilin « sinjoroj kaj sinjorinoj »). 
Tamen mi konfesas, ke mi havis nenian kaŭzon, por uzadi la 
| prefikson « ge » sole en la dirita maniero. Car en la fundamenta 
(universala) vortaro de nia lingvo « ge » signifas simple « de ambań 
| seksoj », kaj ĉar la uzado de la prefikso en tiu ĉi senco neniam 
| donas malkomprenigon, tial ni povas tre bone uzi tiun ći prefikson 
en ¢iuj okazoj, kiam ni parolas pri ambaú seksoj. Sekve se al 
personaro, kiu konsistas el ambati seksoj, iu sin turnas kun la vorto 
« gesinjoroj », li faras nenian eraron, kaj eble mi mem ankaú de 
nun iafoje uzados la prefikson en tiu ĉi senco. 
Respondo 6, La /ерио, 1907, Februaro. 


PRI LA SUFIKSO « AĴ » APUD VERBAJ RADIKOJ. 


Vi diras, ke kiam verba rakodi ricevas la sufikson « aj », tiam ni 

ofte ne scias, ĉu ĝi signifas « io, kio faras » aŭ « io, kio estas farata ». 

Kelkaj Esperantistoj opinias, ke la sufikso povas havi nur unu el la 

diritaj du sencoj, ekzemple nur la aktivan, kaj ĉiufoje, kiam ili 

trovas la diritan sufikson kun la senco pasiva, ili rigardas tion ĉi 

kiel simplan eraron. Tiu ĉi opinio tamen estas neĝusta : « aĵ » per 

si mem havasnek sencon ekskluzive aktivan, nek sencon ekskluzive 

\ pasivan, kaj tial ĝi povas esti uzata en атбай sencoj. Severe 
precizigi la signifon de tiu ĉi sufikso en la senco aŭ nur aktiva aŭ 
nur pasiva — laŭ mia opinio — estas ne konsilinde, ĉar tio ĉi tute 

senbezone ligus nin kaj devigus nin ofte uzadi tro longajn 
formojn. Generale mi devas ripeti бї tie tion, kion mi jam kelkajn 
fojojn esprimis će aliaj okazoj : ni ne devas peni, ke nia lingvo 
estu tro preciza, баг tiam ni nin mem nur katenus kaj ofte, por 
esprimi plej simplan ideon, ni devus uzi vorton deksilaban ; ĉiufoje, 
kiam ni sen timo de malkompreniĝo povas doni al la uzanto 
liberecon, ni devas tion ĉi fari kaj permesi al li uzi laŭvole diversajn 
formojn (se ili nur ne estas kontraŭ la leĝoj de nia lingvo aŭ 
kontraŭ la logiko aŭ komprenebleco), anstataŭ postuli, ke li nepre 
uzu ĉiam nur unu formon. En ĉiuj okazoj (tre maloftaj), kiam la 
simpla uzado de « aĵ » povas doni ian malkompreniĝon, ni povas ja 
tre bone helpi al ni (kiel vi mem tute prave proponis) per la uzado 
de participo aktiva aŭ pasiva (ekzemple « ŝmirantaĵo » kaj 
« śmiratajo », kiuj ambaŭ prezentas formojn tute regule kreitajn laŭ 
la leĝoj de nia lingvo); sed ĉar, el 100 verbaj vortoj kun « aĵ», 99estas 
tute klaraj, kial do ni devas senbezone kateni nin kaj, precizigante 
la signifon de «aĵ » nur aktive aŭ nur pasive, konstante esti 
devigataj uzadi « antaĵo » aŭ « ataĵo » en ĉiuj aliaj okazoj? Por kio 
uzi ekzemple la longajn formojn « estantaĵo », « kreskantaĵo », aŭ 
« sendataĵo », « kraĉataĵo », k. t. p., se ni egale klare povas esprimi 
tion saman per la pli mallongaj « estaĵo », « kreskaĵo », « sendaĵo », 
« kraĉaĵo » k. t. p., pri kies senco povas ekzisti nenia dubo? Sekve 
se vi volas klarigi la signifon de «aĵ » kun verbaj radikoj, tiam 
anstataŭ diri, ke « aĵ » kun verbo signifas nur « io, kio faras », aŭ 
nur « io, kio estas farata », mi konsilas al vi diri : « aĵ » kun verbo 
signifas « ion, kio enhavas en si la ideon de la donita verbo » ; ĉu tiu 
ĉiideo estas aktiva aŭ pasiva — tion ĉi la sufikso «aj » tute ne devas 
montri al ni, ĉar tion ĉi montras la senco de la vorto mem aŭ — en 
okazo de speciala neceseco — la aldono de la sufikso de aktiveco 
aŭ pasiveco. Tiu бї « speciala neceseco » tamen aperas nur tre 
malofte, ĉar eĉ ĉe tiuj verboj, kiuj povas doni egale bone aĵon 
aktivan kaj pasivan, la senco de la aĵo estas facile komprenebla el 

la kunteksto; ekzemple se mi diros « mi donas tion ĉi al vi kiel 
garantiaĵon de mia reveno », neniu ja povas dubi, ke ni parolas ne 
pri garantiataĵo, sed pri garantiantaĵo. Vian opinion, ke ofte 
(kiam povas ekzisti nenia dubo) ni povas eĉ forĵeti la « aj» kaj 
uzi simple nur la substantivan finiĝon « o », — mi trovas tule 
prava; sed' en la plimulto da okazoj inter «o » kaj « aĵo » estas 
granda diferenco. 

‘P. $. — Per stranga renkontiĝo de la cirkonstancoj mi ĵus 
ricevis leteron, kiu prezentas bonan ilustraĵon al tio, kion mi 
supre diris pri tro granda logikeco. Mia korespondanto skribas 
(iom ŝerce), ke la esprimo « Parolo de X en la kunveno Y » estas 
tute mallogika kaj malpreciza : anstataŭ « parolo » oni devas en 
tia okazo diri « antaŭpublikparolataĵo ». Ĉu vi aprobas tian 
precizan vorton? 

Respondo 11, La Revuo, 1907, Aprilo. 


PRI LA SUFIKSO « AR ». 


Vi diras, ke la sufikson « ar » ni devas uzi nur por esprimi aron 
da tiaj objektoj, kiuj estas esence ligitaj inter si kaj prezentas ian 
unueĉon, kolektivan objekton (ekzemple « vortaro », « arbaro », 
« homaro »); sed por ia nombro da samspecaj objektoj, kiuj ne 
estas esence ligitaj inter si kaj ne prezentas kune ian unu ideon, 
vi konsilas uzi la esprimon « aron da » (ekzemple : « li ellernis 
aron da vortoj », « tie kuŝis aro da dehakitaj arboj » К. t. p.). 
Vian opinion mi trovas ĝusta. — Pri la dua senco de la vorto 
« aro » (mezuro) volu kompari mian respondon n° 24!. 

Respondo 33, La Aevuo, 1908, Majo. 


1. Vidu paĝon 30". 

PRI LA SUFIKSO « Еб». 


Tute prave vi diras, ke la sufikso « eg » ne povas servi por 
simpla anstataŭado de la vortoj « granda » aŭ « tre », sed ĝi 
devas servi por kreado de vortoj novaj kun senco speciala. Tia 
neĝusta uzado de la sufikso certe ne estas aprobinda, kaj, kiom 
oni povas, oni devas ĝin eviti. Tamen esti fro severaj en ĉi tiu 
rilato ni ankaŭ ne devas. En multaj okazoj, en kiuj ni povus bone 
uzi la vortojn « granda » aŭ « tre », ni povas ankaŭ sen peko 
kontraŭ la spirito de Esperanto uzi la sufikson « eg », ĉar tre ofte 
la saman ideon unu persono povas prezenti al si kiel ideon 
simplan en granda mezuro, dum alia persono ĝin prezentas al si 
kiel ideon specialan. Ekzemple, la vorton « bonega » ni preskaŭ 
ĉiam povus anstataŭigi per « tre bona », kaj tamen en la samaj 
okazoj oni ankaŭ povas prezenti al si bonecon eksterordinaran kaj 
uzi por ĝi vorlon apartan tiel same, kiel oni faras preskaŭ en ĉiuj 
lingvoj. Laŭ mia opinio ni devas esti tre singardaj nur en tiaj 
okazoj, en kiuj ni povus ricevi aŭ senduban, por niaj oreloj 
malagrablan, eraron kontraŭ la lingvo, aŭ tute malĝustan sencon ; 
sed en ĉiuj aliaj okazoj tro granda severeco kaj katenado estas . 
superflua. En tiaj okazoj, kie kelka libereco alportas al ni nenian 
malutilon, kial ni devus senbezone nin malliberigi ? 

Respondo 38, La Revuo, 1908, Majo. 


PRI LA VORIO « ERO ». 


Efektive estus pli bone, se por la ideo de tempokalkulo ni uzus 
ian alian vorton anslataŭ « ero », kiu havas jam difinitan signifon 
en la Universala Vortaro. Sed ĉar la vorto « ero » en la senco de 
tempokalkulo estas vorto pure internacia, tial laŭ la $ 45 de nia- 
fundamenta gramatiko ni havas plenan rajton ĝin uzi. Ĉar la 
« ero » de la Universala Vortaro kaj la « ero » science internacia 

havas tro malsamajn signifojn, tial ni ne bezonas timi, ke oni ilin 
iam reciproke konfuzos. Cetere, se la vorto « ero » laŭ la $ 13 de 
nia gramatiko estas plene permesata, ĝi kompreneble ne estas 
deviga, kaj ni havas plenan rajton uzi anstataŭ ĝi « tempokalkulo » 
aŭ ion similan, kion proponos niaj specialistoj. 

Respondo 24, La Revuo, 1907, Aŭgusto. 


PRI LA SUFIKSO « IG » KUN VERBAJ RADIKOJ. 


Oni ofte demandadis sin, ĉu kun la verbaj radikoj « igi » 
signifas « igi -anta » aŭ « igi -ata ». Sed la demando per si mem 
estas ne ĝusta, ĉar « igi » kun verbo signifas nek « igi -anta », 
nek « igi -ata », sed nur « igi -i », sekve ĝi povas tre bone esti uzala 
en ambaŭ sencoj (aktiva kaj pasiva). En la plimulto da okazoj 
la senco de « ig » en verboj prezentas absolute nenian malklar- 
aĵon ; sed en tiuj okazoj, kie malkompreniĝo povas aperi, ni devas 
ĝin eviti ne per senbezona katenado de la senco de « ig » (kio 
estus tiel same neoportuna, kiel la katenado de « aĵ », pri kiu mi 
parolis en la respondo 11'), sed per precizigo de nia frazo mem. 
Ekzemple, ni ne povas diri « sciigi amikon novaĵon », sed ni 
povas diri « sciigi amikon pri novaĵo » aŭ « sciigi novaĵon al 
amiko »; ambaŭ frazoj estas tute regulaj kaj ambaŭ estas tute 
klaraj, — kial do ni devas demandi nin, kiu el la diritaj frazoj 
estas la sole bona? En frazo, en kiu la verbo kun « ig » havas du 
komplementojn, la akuzativo kaj prepozicio montras tute klare la 
rilaton inter la ambaŭ komplementoj; frazo, kiu havas nur unu 


` komplementon, estas ordinare ankaŭ tute klara, ĉar la forest- 


ado de le dua komplemento per si mem Jam montras la sencon de 
la frazo (ekzemple, se mi, sen plua precizigo per « al », diros 
« mi manĝigas mian ĉevalon », neniu dubos pri la senco de la 


1. Vidu paĝon 27". 

frazo); fine en tiuj tre maloftaj okazoj, kiam ni efektive povas 
timi malkomprenigon, ni ja tute ne bezonas aktivigi ań pasivigi 
la sencon de la sufikso « ig », sed ni povas tute bone kaj regule 
aktivigi ań pasivigi la verbon, dirante « mangantigi » kaj « mang- 
atigi ». La sufikso « ig » per si mem havas sencon tute difinitan 
(= fari, lasi, kaúzi); gi farigas neklara nur йат, kiam ni krom gia 
propra senco nepre volas altrudi al ĝi ian sencon aldonan, kiun 
ĝi per si mem ne havas kaj ne devas havi kaj kiu (en okazo de | 
efektiva neceseco) devas esti esprimata per alia rimedo (ekzemple, 

sencon de aktivigado aŭ pasivigado, de daŭrigado aŭ moment- 

igado k. t. p.). 

Respondo 13, La Revuo, 1907, Aprilo. 


PRI FORLASADO DE SUFIKSOJ. 


En la frazo « la akvo plenigas la kruĉon » la senco diras al ni, 
ke la sufikso « ig » estas necesa, kaj uzi tie la vorton « plenas » 
anstataŭ « plenigas » mi ne konsilus, ĉar ni tiam tro evidente pekus 
kontraŭ la logiko. Forlasi iun sufikson, por ricevi vorton pli 
mallongan, ni povas nur en tiaj okazoj, se la neceseco de la 
sufikso estas iom duba, ekzemple kiam la verbon, de ni uzatan, ni 
povas rigardi ne kiel devenantan, sed kiel memstaran, aŭ kiam la 
maniero de la deveno estas ne tute klara. Sed la verbo de la supre 
citita frazo ne sole tute sendube devenas de alia vorto (« plena »), 
sed la maniero de tiu devenado estas tute klara, sekve ni devas 
uzi tiun klaran sufikson, kiu servas por la devenigo de la | 
dirita vorto. 
Respondo 44, La Revuo, 1908, Atigusto. | 


PRI LA DEVENO DE LA VORTO « EDZO ». 


Dank’ al la afableco de Sr? Dre Zamenhof, mi ricevis la solvon 
de tiu malgranda enigmo.... La vere primitiva formo estas ne edz, 

sed edzin, de kiu devenas la formo edzo. Tiel same fraŭlo devenas 
de fraŭlino, kuzo de kuzino, kaj feo, kiun oni povus uzi, por montri 
fablan estulon, ekz. Oberono, kaj kiun oni povas devenigi de 
feino. 

La vorto edzino estis primitive sufikso, kiu poste fariĝis 
sendependa de la radikoj, al kiuj ĝi estis primitive aldonita. Jen 
kiamaniere la Majstro klarigis al mi la aferon : 

En la germana lingvo, reĝido heredonto de la krono estas 
nomata Aronprinz, kiu fariĝas en Esperanto kronprinco. La virino 
kunigita kun la kronprinco per leĝa ligilo estas nomata germane 
Kronprinzessin. Ĉi tiun lastan vorton D' Zamenhof transskribis 
Esperante kronprincedzino, kaj li tuj rimarkis, ke la finiĝo de tiu 
vorto, t. e. edzino, ricevis per si mem la sencon de virino kunigita 
kun viro per leĝa ligilo. Li do faris el ĉi tiu vorto : unue, ĝene- 
ralan sufikson, esprimantan difinitan rilaton, kaj due, vorton 
memstaran kun tiu sama signifo. Poste el la vorto edzino li tute 
logike devenigis la vorton edzo. 

Laŭ artikolo de Emile Boirac en la Oficiala Gazeto, Dec. 1943. 


(412-3) Leksikologio. Vortaroj. 


PRi PLENA VORTAREGO. 


Efektive, ni ekstreme bezonas plenan vortaregon, kiu enhavus 
ne sole ĉiujn vortojn de la ordinara vivo, sed ankaŭ ĉiujn vortojn 
teknikajn de ĉiuj sciencoj, artoj kaj metioj, ĉiujn nomojn 
geografiajn, historiajn, personajn k. t. p.; nia Lingva Komitato 
farus al ni tre grandan servon, se ĝi per komuna laboro de ĉiuj 
siaj membroj pretigus tian vortaregon. Sed eldoni tian vortaregon 

3 


34 LINGVAJ RESPONDOJ 


kun karaktero oficiale fiksita la Lingva Komitato nun ne povas kaj 
longe ankoraŭ ne povos, ĉar tia laboro estas ne sole tre malfacila | 
kaj la kompetenta esploro Кај fikso de ćiuj el Іа senlima multego 
da vortoj postulas multege da tempo kaj fortoj, sed tia laboro 
estus eć rekte malutila. Se tian grandampleksan fiksitan vortaregon, 
kiun povas krei nur tre longa kaj ĉiuflanka uzado kaj elprovado, 
ni volus pretigi teorie kaj «en rapideco », ni tre danĝere enkatenigus 
nian lingvon, ni malpermesus al ĝi libere kaj sane disvolviĝi; 
ni perforte altrudus al la lingvo multajn formojn kaj vortojn, kiuj 
al tiu aŭ alia kunlaboranto de la vortaro pro nesufiĉa elprovo en 
la unua momento ŝajnis bonaj, sed kiuj poste en la praktika uzado | 
povus montrigi tute malbonaj. Tia konsidero estis interalie апКай | 
la kaiizo, pro kiu mi, publikigonte mian unuan libron pri Esper- 
anto, decidis forjeti la tro grandan vortaron kaj tro abundan 
afiksaron, kiujn mi estis pretiginta teorie, kaj mi decidis publikigi 
vortareton nur tre malgrandan kaj nur plej necesan por la 
ordinara vivo, lasante ćion alian al libera, iom-post-ioma ellabor- 
igado. Sed se la Lingva Komitato ne povas doni al ni jam nun 
plenan vortaregon oficiale fiksitan, ĝi povas tamen fari ion alian 
(kaj parton de lio ĝi jam faris kaj faras) : dividinte la grandegan 
laboron inter ĉiuj komitatanoj (el kiuj ĉiu nepre devas ion fari) 
kaj inter aliaj helpantoj, ĝi povas krei en ne tro longa tempo 
plenan vortaregon provizoran. Kiam tiu vortarego estos preta, ĝi 
servos kiel neoficiala kaj ne deviga konsilanto por ĉiuj, kiuj 
bezonas uzi tiun aŭ alian vorton aŭ nomon, sed ne povas aŭ ne 
volas mem ĝin elekti kaj ne havas la eblon serĉi en nia tuta 
literaturo, ĉu kaj kiamaniere iu jam uzis tiun vorton. Tiu 
« rapidece » pretigita vortarego tute ne estus deviga : ĉiu, kiu 
trovus, ke tiu aŭ alia vorto estas malbona, havus plenan rajton uzi 
alian vorton; kaj poste la Lingva Komitato povus periode publik- 
igadi listojn da vortoj, pri kiuj ĝi estos konstatinta, ke la vivo kaj | 
kompetentula uzado fiksis por ili alian formon, ol kiun ili gis nun 

havis en la provizora vortarego; sed ĉiuj vortoj, kiuj oficiale ne 
estos anstataŭigitaj, restos uzeblaj. Tiamaniere la Provizora 
Vortarego kun ĝiaj estontaj periodaj Aldonoj restos ĉiam plej 
grava konsilanto por ĉiuj verkantoj, kaj el la vortarego provizora 
iom post iom elkreskos la estonta vortarego oficiale fiksita. — Mia 
ideo estas kompreneble nur teoria; ĉu ĝi estas efektiviginda kaj 
efektivigebla, — pri tio povas juĝi nur la estraro de la Lingva 
Komitato, kiu sola havas aŭtoritaton kaj sperton pri tiu demando; 
tamen mian respondon pri la vortarego mi donas publike por tio, ke 
niaj samideanoj havu okazon pripensi la aferon kaj eble esprimi 
ian utilan opinion, aŭ proponi sian helpon al la Komitato, se tiu 
lasta ĝin bezonus. 
Respondo 58, Oficiala Gazeto, IV, 1941, p. 223. 


PRI « UJO » KAJ « INGO ». 


Sw Fruictier klarigis al mi, ke, laŭ D'? Zamenhof, ujo estas 
vazo aŭ kesto aŭ io simila, kiu entenas la tuton, kaj tngo entenas 
nur parton. 

Carlo Bourlet, Lingvo Internacia, 1904, p. 170. 


Pri LA ORTOGRAFIO DE PROPRAJ NOMOJ. 


Propran nomon oni povas nun skribi tiel, kiel ĝi estas skribata 
en la gepatra lingvo de ĝia posedanto, ĉar en la nuna tempo la 
fonetika skribado de multaj nomoj kaŭzus,tro grandan kriplaĵon 
de tiuj nomoj kaj diversajn malkomprenaĵojn. Sed tio ĉi estas nur 
rimedo provizora; ni devas celadi al tio, ke pli aŭ malpli frue en 
la lingvo internacia ĉiuj nomoj estu skribataj laŭ la fonetiko 
internacia de tiu ĉi lingvo, por ke ĉiuj nacioj povu legi ĝuste tiujn 
nomojn. 


Esperantistische Mitteilungen, Junio 1904 
(citita en Lingvo Internacia, 1904, p. 246). 

PRI LA NOMOJ DE LANDOJ. 


De la komenco gis nun mi ĉiam uzadis la nomon « Egipto » ne 
por la lando, sed por la popolo; la landon mi nomadis « Egiptujo ». 
Mi tion faradis ne pro nesufiéa pripenso, sed tute pripensite kaj 
intence. En la novaj landoj (ekzemple en ¿iuj landoj Amerikaj), la 
lando fakte kaj morale apartenas ne al ia difinita gento, sed 
egalrajte al ĉiuj siaj loĝantoj; tial estas afero tute natura, ke tie 
la lando ne uzas por si (per « uj »), la nomon de ia gento, sed 
kontraŭe, ĉiuj ĝiaj loĝantoj uzas por si (per « an ») la nomon de 
la lando. Tute alia afero estis (kaj tradicie restis) en la landoj 
malnovaj : ĉiun pecon da tero okupis ia speciala gento, nomis la 
landon sia speciala genta propraĵo kaj ĉiujn aligentajn loĝantojn 
aŭ ekstermis, aŭ permesis al ili vivi en la lando kiel « fremduloj »; 
tial la landoj malnovaj preskaŭ ĉiam portas la nomon de tiu aŭ 
alia gento, kaj en Esperanto, ĝis la tempo, kiam ni havos nomojn 
pure geografiajn, ni tion esprimas per la sufikso « uj ». La apud- 
Nila lando en la tempo de sia plej grava historia valoro estis 
lando antikva, aranĝita laŭ la principo « lando apartenas al unu 
gento », ĝi sekve. nepre devas havi la sufikson « uj », por ke ni 
povu esprimi la tre gravan por antikva lando diferencon inter la 
gento-mastro kaj la gentoj-fremduloj; ni scias ja el la Biblio, ke 
tiu diferenco en Egiptujo estis tre granda! Ĉiuj novaj landoj, ne 
aranĝitaj laŭ la principo « lando apartenas al unu gento », neniam 
devas uzi la sufikson « uj »; ni devas sekve diri « Usono », 
« Kanado » k. t. p. Se mi dum longa tempo uzadis « Brazilujo », 
« Ĉilujo » k. t. p., mi konfesas nun, ke tio estis eraro. Ni povus 
diri « Brazilo, Ĉilo » k. t. p., tamen mi ne konsilas tion fari, parte 
pro tio, ke por la Slavoj kaj la Germanoj, kiuj alkutimiĝis al 
« Brazilia », « Brazilien », « Ĉiliec », la vortoj « Brazilo », « Ĉilo » 
ĉiam sonus kiel nomoj de popoloj, parte pro tio, ke la longatempe 

uzitaj formoj « Brazilo », « Cilo » en la senco de popolo donus nun 
grandan konfuzon, se la samajn formojn ni uzus nun en senco de 
lando. Sed tule oportune eviti samtempe ćiujn tri malbonajojn 
(t. e. eraron, kontraúkutimecon kaj konfuzon) ni povas tre bone, 
se ni de nun uzados por la diritaj landoj la formojn « Brazilio », 
« Ĉilio »; kaj tiel mi konsilas agi. Tiel same ni neniam devas diri 
« Meksikujo »; ni devus diri « Meksiko », sed, por fari diferencon 
inter la urbo kaj la samnoma lando, mi konsilas fari tion, kion ni 
faris kun aliaj similcirkonstancaj landoj, t. e. nomi la urbon « Mek- 
siko » kaj la landon « Meksikio » (kiel Alĝero-Alĝerio, Tuniso- 
Tunisio К. t. p.). — Nun restas la demando pri la landoj Eŭropaj. 
Pli aŭ malpli frue venos eble la tempo, kiam ĉiuj Eŭropaj landoj 
ricevos nomojn neŭtrale geografiajn; sed tiel longe, kiel ni uzas | 
por ili nomojn de gentoj, ni devas ĉiam uzi tiujn nomojn kun la 
sufikso « uj ». Estas vero, ke ekzistas tri Eŭropaj regnoj, por kiuj 
la sufikso « uj » estas ne tute logika (Aŭstrujo, Belgujo kaj Svisujo), 
kaj se la Akademio trovus necesa anstataŭigi en ili la « uj » per 
« i », mi tion ne malkonsilus; sed fari propravole escepton por 
tiuj tri regnoj mi al niaj verkistoj ne konsilus, ĉar la Esperantistoj 
jam tro forte alkutimiĝis al la ĝisnunaj, neniom ĝenantaj nomoj 
de tiuj tre gravaj kaj ofte citataj regnoj, kaj por fari rompon en 
tiu alkutimiĝo mi ne vidas ian gravan neceson. Ĉar la tuta esenco 
de lingvo estas bazita antaŭ ĉio sur interkonsento, tial komuna 
ĝisnuna uzado devas ludi en lingvo pli gravan rolon, ol seke teoria 
logikeco; oferi la unuan al la dua mi konsilus nur en tia okazo, 
se nia Lingva Komitato tion postulus. 
Respondo 47, Oficiala Gazeto, III, 1941, p. 294. 


PRI « DAŬRI » KAJ « ĈESI ». 


« Daŭri » : esti plue, ne esti finita; « ĉesi » : komenci ne...1, aŭ 
komenci ne esti. El tiu signifo sekvas la reguloj de uzado de tiuj 

vortoj kaj de iliaj devenaĵoj « daŭrigi », « ĉesigi » К. t. p. Ekzemple : 
oni povas diri : « la laboro daŭras » (la laboro estas plue, ne estas 
finita), sed oni ne povas diri : « mi daŭras labori » (mi estas plue 
labori! mi ne estas finita labori!); ankaŭ ne estas bone diri (kiel 
mi mem bedaŭrinde faris kelkfoje) : « mi daŭrigas labori » (mi 
igas esti plue labori!); oni devas diri : « mi daŭrigas mian laboron » 
(mi igas mian laboron esti plue) aŭ « mi laboras plue ». Oni povas 
diri : « mi ĉesas labori » (mi komencas ne labori) aŭ « la pluvo 
ĉesas » (la pluvo komencas ne esti), sed ne estas bone forlogigi 
per la analogio kun « komenci » kaj diri : « mi ĉesas mian laboron » 
(mi komencas ne... i aŭ ne esti mian laboron!); estas preferinde 
diri : « mi ĉesigas mian laboron » (mi igas mian laboron komenci 
ne esti). 


Respondo 49, Oficiala Gazeto, III, 1914, p. 294. 


PRI LA SENCO DE « ŜATI », 


La vorton « ŝati » mi uzas ordinare en la senco de « rigardi 
kiel valoran, kiel gravan ». Ekzemple : la gazetoj tre ŝatas la kun- 
laboradon de aŭtoroj gloraj, sed tute ne ŝatas la kunlaboradon de 
komencantoj. 


, 


Respondo 33, Oficiala Gazeto, IV, 1914, p. 221. 


PRI LA VORTO « FORKAPERI ». 


La vorto « forkaperis », kiun vi trovis en « La Rabistoj », ne 
estas preseraro. La vorto « kaperi » (kiu sin trovas en la vortaroj 
Esperanto-germana kaj germana-esperanta) signifas proksimume 
« rabi korsare » aŭ « rabi sur la maro ». 

Respondo 31, La Revuo, 1908, Februaro. 

PRI LA VORTO « KATEĤIZI ». 


La vorton « kateĥizi », uzitan en la vortaro de O’Connor, mi 
trovas tute bona, ĉar ĝi estas internacia ; el tiu vorto ni povas tute 
bone devenigi la vortojn « kateĥizo », « kateĥizisto », « kateĥiz- 
alo »; el tio ĉi tamen tute ne sekvas, ke la vortoj « kateĥismo » 
kaj « kateĥisto » estas malbonaj. « Kateĥismo » estas io alia ol 
« kateĥizo »; sed se eĉ ni dirus, ke ambaŭ vortoj estas identaj 
kaj ni povas uzi « kateĥizo » anstataŭ « kateĥismo », ni eĉ en tiu 
okazo tute ne bezonus elĵeti el nia lingvo la tute internacian kaj 
bonan vorton « kateĥismo », sed ni povas tute sen ia maloportun- 
eco lasi la vivon al ambaŭ vortoj kaj trankvile atendi, ke la 
komuna uzado iom post iom donos pli grandan forton al unu 
vorto kaj faros el la dua vorto ne plu uzatan arĥaismon. 

Respondo 39, La Revuo, 1908, Majo. 


PRI LA VORTO « LAKTUMO ». 


Mi tute konsentas kun vi, ke « lakto » kaj « laktumo » havas 
inter si preskaŭ nenion komunan, kaj ni havus plenan rajton uzi 
por « laktumo » ian vorton tute memstaran. Sed ĉar en multaj 
lingvoj por ambaŭ diritaj vortoj estas uzata la sama radiko, kaj 
ĉar la vorto « laktumo » estas ne malpli oportuna, ol ĉia tute 
memstara vorto, kaj ĉar tiu vorto jam troviĝas en la « Funda- 
mento de Esperanto », tial ekzistas absolute nenia neceseco, ke ni 
forĵetu la oportunan vorton jam konatan kaj devigu la Esperant- 
istojn lerni novan vorton. 

Respondo 37 b, La Revuo, 1908, Majo. 

(442-553) Kazoj. 


NOMINATIVO POST « PO ». 


Inter la esprimoj « doni po 2 pecojn » kaj «doni po 2 pecoj » 
estas ankoraŭ malfacile diri, kiu estas la pli bona, kaj tial ambaŭ 
esprimoj estas uzeblaj kaj bonaj. Tamen konsiderante, ke danke 
la intervenon de la vorto « po » la « pecoj » jam ne dependas 
rekte de la « doni », ni konsilas uzi post « po » (tiel same kiel 
post « da ») la nominativon (« doni po 2 pecoj »). Alia kaŭzo por 
tiu ĉi konsilo estas ankaŭ la cirkonstanco, ke laŭ nia opinio « ĉie, 
kie oni dubas inter la nominativo kaj akuzativo, oni devas uzi la 


nominativon ». 
La Esperantisto, 1891, p. 7. 


PRI LA AKUZATIVO. 


Tuŝante la akuzativon mi povas al vi doni la jenan konsilon : 
uzu ĝin ĉiam nur en tiuj okazoj, kie vi vidas ke ĝi estas efektive 
necesa ; en ĉiuj aliaj okazoj, kie vi ne scias, ĉu oni devas uzi la 
akuzativon aŭ la nominativon — uzu ĉiam la nominativon. La 
akuzativo estas enkondukita nur el neceso, ĉar sen ĝi la senco 
ofte estus ne klara; sed ĝia uzado en okazo de nebezono pli multe 
malbeligas la lingvon ol la neuzado en okazo de bezono. 

La Esperantisto, 1890, p. 27. 


La akuzativo en nia lingvo neniam dependas de la antaŭiranta 
prepozicio (ĉar la prepozicioj per si mem neniam postulas ĉe ni la 
akuzativon), sed nur de la senco.' La akuzativon ni uzas nur en tri 
okazoj : 

a) por montri la suferanton de la faro (t. e. post verboj havantaj 
sencon aktivan), ekzemple « mi batas lin », « mi diras la vorton »; 

b) por montri direkton (t. e. movadon al ia loko, en diferenco 
de movado sur ia loko), se la prepozicio mem tion ¢i ne montras; 
ekzemple, ni diras « mi venas al la celo » (ne « al 1а celon »), баг 
« al » mem jam montras direkton, sed ni devas diferencigi inter 
« mi amas irienla urbo » kaj « miamas iri en la urbon » (ай simple 
« ігі la urbon ») laŭ tio, ĉu mi amas iri sur la stratoj de la urbo aŭ 
ĉu mi amas iri el ekstere en la urbon (« iri al la urbo » signifas 
nur aliri, sed ne eniri); 

c) en ĉiuj okazoj, kiam ni ne scias, kian prepozicion uzi, ni povas 
uzi la akuzativon anstataŭ la prepozicio « je »; ekzemple en la 
esprimo « mi kontentiĝas tion ĉi » la akuzativo ne dependas de la 
verbo « kontentiĝas » sed anstataŭas nur la forlasitan prepozicion 
« je » (= mi kontentiĝas je tio ĉi). 

„Esperantisto, 1892, p. 62. 


NOMINATIVO AŬ AKUZATIVO? 


En la ekzemploj, kiujn vi citis, la diferenco inter akuzativo kaj 
nominativo ne estas granda, kaj ofte ambaŭ formoj estas egale 
bonaj. Sed ĝenerale mi tenas min je la sekvanta principo : mi vidis 
lin grandan = mi vidis lin, kiu estis granda (aŭ kiam li estis 
granda); mi vidis lin granda = mi vidis, ke li estas granda. Kian 
manon mi tenis sur la tablo? la manon kuŝantan (la duan manon, 
kiu ne kuŝis, mi eble tenis en la poŝo); kiel (aŭ en kia maniero) 
mi tenis mian manon ? mi tenis ĝin kuŝanta sur la tablo. 

Lingvo Internacia, 1906, p. 124. 


PRI LA AKUZATIVO POST « ANSTATAŬ ». 


t 
Kiel ĉiu alia prepozicio, tiel ankaŭ « anstataŭ » per si mem 
postulas ĉiam la Inominativon; se tamen ofte oni trovas ĉe bonaj 

aŭtoroj post « anstataŭ » la akuzativon, tiu ĉi lasta estas uzita ne 

pro la prepozicio, sed pro aliaj cirkonstancoj. Ekzemple, en la 

frazo : « Petro balis Paŭlon anstataŭ Vilhelmon », la lasta parto 

de la frazo prezentas nur mallongigon (= anstataŭ dati Vilhelmon), 

kaj la akuzativo forigas ĉiun dubon pri tio, ke anstataŭigita estis | 

ne la batanto, sed la batato. | 
Respondo 51, Oficiala Gazeto, IV, 1911, p. 2. 


PRI LA KAZO POST « KIEL ». 


La frazon « ĝi (la diskutado) trafas Ibsenon kiel teoriisto » mi | 
trovas nebona; mi konsilas diri « kiel teoriiston ». La esprimo 
« kiel teoriisto » signifas, ke gi (la diskutado) estas teoriisto kaj, 
estante teoriisto, ĝi trafas Ibsenon. Nominativon apud akuzativo | 
mi uzas ordinare пиг Мат, kiam la nominativo devas havi la 
sencon de « ke... estas », « ke... estu » k.t. p. Ekzemple : « mi | 
trovas tiun ĉi vinon bona » = mi trovas, ke tiu ĉi vino estas bona; 
« oni faris lin generalo » = oni faris, ke li estu generalo. Sed se, 
anstataŭ supozigi la mankantan ligantan vorton « ke », la frazo 
havas ligantan vorton alian (ekzemple « kiel »), tiam devas esti 
uzata tiu kazo, kiun postulas la senco de la ekzistanta liganta 
vorto. Se du komplementoj estas ligataj per la vorto « kiel », tiam 
mi ordinare akordigas kaze la sekvantan komplementon kun la 
komplemento antaŭiranta, ĉar alie la senco estus tute alia kaj la 
nominativa komplemento sence rilatus ne al la antaŭstaranta 
komplemento, sed al la subjekto de la frazo. « Mi elektis lin kiel 
prezidanto » signifas : « mi elektis lin, ĉar mi estas prezidanto », ‘ 
ań « mi elektis lin, kvazaú mi estus prezidanto », ań « mi elektis 
lin en tia maniero, en kia prezidanto elektas ». « Mi elektis lin kiel 
prezidanton » signifas : « kiel oni elektas prezidanton », aŭ « por 
havi en li prezidanton ». Sekve se ni volas esprimi, ke la elektota 
estu prezidanto, ni povas diri: aŭ « mi elektis lin kiel prezidanton », 


Mo I = —— 

ай « mi elektis lin prezidanto » (= ke li estu prezidanto), sed ni 
ne povas diri « mi elektis lin kiel prezidanto », ĉar tiam la senco 


estns tute alia. 
Respondo 7, La Revuo, 1907, Februaro. 


(442-56) Adjektivo. 


ADVERBO KAJ ADJEKTIVO. 


En la tempo, kiam estis verkata la « Dua Libro », la demando, 
ĉu oni devas diri « eslas varme » aŭ « estas varma », ne estis 
ankoraŭ absolute decidita kaj la uzado de unu formo estis egale 
bona, kiel la uzado de la dua. Nun tiu ĉi demando iom post iom 
per la uzado akceptis jam decidon pli difinitan. 

La adjektivo difinas la substantivon aŭ la pronomon havantan 
sencon de substantivo (responde la demandon kia) kaj la adverbo 
difinas la verbon (responde la demandon kiel). Tial ni diras : « la 
vetero estas bona », « li kantas bone ». Tamen en la okazoj, kie la 
difino apartenas precize nek al substantivo aŭ pronomo, nek al 
verbo, ni ofte ne povas decide diri, kian demandon (kia aŭ kiel) 
nia difino devas respondi kaj kian formon ni devas uzi. En ĉiu alia 
lingvo tiu ĉi duba demando estas decidata per la sankcio de 
l uzado, — en nia lingvo ni konsilas uzadi en tiuj okazoj. ĉiam la 
adverbon; ekzemple : « estas varme », « estas vere », « ĝi estas 
vera ». La vorton « ĝi » ni konsilas ĉiam uzi nur por anstataŭi 
objekton aŭ aferon (kiel « li » anstataŭas personon); sed en 
esprimoj senpersonaj kaj senobjektaj ni konsilas neniam uzi la 
vorton « ĝi » (ekzemple : « hodiaŭ estas varme » kaj ne « hodiaŭ 
ĝi estas varme »). 


La Esperantisto, 1891, p. 7. 

PRI LA AKUZATIVO POST « TRA ». 


Povas esti, ke mi baldaii proponos al la voćdonado de la Lingva 
Komitato, ke post prepozicio oni ити la akuzativon nur en okazoj 
de nepra bezono, sed en ĉiuj iom dubaj okazoj oni gin ne uzu. Se 
la Lingva Komitato tion akceptos, tiam oni kredeble neniam uzos 
plu la akuzativon post la prepozicio « tra ». Sed gis nun la uzado 
de akuzativo post « tra » tute ne estas kontratiregula. Nomina 
tivon ni uzas nur post tiuj prepozicioj, kies senco estas diam 
egala; ekzemple la prepozicio « al » ne povas unu fojon signifi 
direkton kaj alian fojon ne, tial ni post « al » ĉiam uzas la nomi- 
nativon; sed ekzistas prepozicioj (ekzemple «еп », « sur » k. t. p.), 
kiuj per si mem ne montras direkton, tial, por esprimi direkton, ni 
uzas post ili la akuzativon. Al tiuj prepozicioj apartenas interalie 
ankaŭ « tra » kaj « kontraŭ », tial ni post la diritaj prepozicioj povas 
uzi ambaŭ kazojn, malgraŭ ke en la aliaj lingvoj oni uzas post ili 
ĉiam nur unu kazon (tiu ĉi lasta cirkonstanco kredeble estis la kaŭzo 
de via erara opinio, kvazaŭ ni post « tra » ĉiam devas uzi nur la 
nominativon). Estas vero, ke dum la diferenco inter « en » direkta 
kaj « en » sendirekta estas tre granda, la diferenco inter « tra » 
direkta kaj sendirekta estas tiel malgranda, ke en la plejmulto da 
okazoj ni povas egale bone uzi la nominativon, kiel la akuzativon; 
ekzistas tamen okazoj, kiam estas dezirinde fari diferencon inter la 
ambaŭ kazoj. Ekzemple, irante tra la urbo, mi povas resti en ĝi 
sufiĉe longe aŭ eĉ tute ne forlasi ĝin; sed, irante tra la urbon, mi 
celas (tra la urbo) eksteren de la urbo. En « La Rabistoj », Schweizer 
tute bone povus diri « la sono de lia nazo povus peli homojn tra 
trueto de kudrilo »; tamen la esprimo « tra trueton » estas multe 
pli forta, ĉar ĝi montras, ke la efiko de la sono estas tiel granda, ke 
la homoj volus nepre veni eksteren; tie ne la trueto mem estas grava, 
sed nur la celado esti kiel eble plej baldaŭ ekstere de la trueto. 

Respondo 27, La Revuo, 1908, Februaro, 

PRI LA AKUZATIVO POST VERBOJ DE MOVO. 


Se la vorton « meti » (aŭ « ĵeti », « fali » k. t. p.) sekvas 
substantivo aŭ pronomo kun la prepozicioj « antaŭ », « post », 
« inter » k. c., estus ordinare pli ĝuste uzi la substantivon aŭ 
pronomon en akuzativo, ĉar ni tie ordinare havas la sencon de 
direkto; ekzemple, « metu la korbon antaŭ la pordon ». Tamen 
ofte oni povas en tiaj okazoj uzi sen eraro ankaŭ la nominativon, 
se la senco de direkto koncernas ne la substantivon aŭ la pronomon, 
pri kiu ni parolas, sed ian alian vorton, kiun ni subkomprenas ; 
ekzemple, oni povas tute bone diri « oni metis antaŭ mi manĝil- 
aron », komprenante sub tio : « oni metis antaŭ mi sur la tablon 
manĝilaron ». En tiaj okazoj oni povas egale bone uzi la 
nominativon aŭ la akuzativon, kaj ŝajnas al mi, ke decidi, ke oni 
en tiuj okazoj uzu ekskluzive nur la nominativon aŭ nur la 
akuzativon, ni ne bezonas. Se iam la libereco en tiu ĉi rilato fariĝos 
por ni tro ĝenanta, kaj la vivo mem ne decidos iom post iom tiun 
ĉi demandon, tiam ni proponos al la Lingva Komitato, ke ĝi donu 
al ni por tiu ĉi demando ian ekskluzivigan decidon. — Post 
« sidiĝi » ni povas egale bone uzi la akuzativon kaj la nominativon, 
depende de tio, ĉu ni volas esprimi movon aŭ komencon de nova 
stato. Tamen, ĉar la nominativo estas ĉiam pli simpla kaj pli facila, 
ol la akuzativo, tial ŝajnas al mi, ke estus bone, se ni alkutimiĝus 


en ĉiuj okazoj dubaj preferi la nominativon. 
Respondo M a, La Revuo, 1908, Majo. 

(412-561) Artikolo. 


Se vi ne scias, kiam vi devas uzi la formon la kaj ©, uzu éiain 
pli bone la formon la. La formon / mi uzas ordinare nur post 
prepozicioj, kiuj finigas per vokalo (ekzemple de, tra k. c.); en ćiaj 
aliaj okazoj mi uzas ordinare la plenan formon la, ćar alie la senco 
povus farigi ne klara, eć lasono ne agrabla. 

La Esperantisto, 1889, p. 24. 


Ofte vi ripetas pri la maloportuneco de la artikolo la. Sed la 
artikolo estas ja vorto tute aparta kaj sur la konstruon de la frazoj 
gi havas nenian influon; tial, se vi volas, vi povas tute gin ne uzadi, 
almenaú gis la tempo kiam vi tute bone scios gian signifon. 

La Esperantisto, 1890, p. 32. 


PRI LA UZADO DE « L ». 


La uzadon de « l' » (apostrofita « la ») ni ne forigis; sed ĉar tiu 
ĉi formo estas ne tre necesa escepto el regulo kaj estas kreita 
precipe por mallongeco en la versoj, tial ni en prozo uzas nun 
ordinare la formon konstantan (« la ») kaj konservas la formon 
apostrofitan speciale por versoj. Tiel ni agas ordinare en nia 
gazeto; tamen ni tute ne faras el tio ĉi regulon; ĉiu povas kuraĝe 
uzadi ankaŭ en prozo la formon apostrofitan. 

Esperantisto, 1893, p. 127. 


PRI LA UZADO DE LA ARTIKOLO. 


Tute vane vi faras al vi multe da klopodoj kun la uzado de la 
artikolo. Vi devas memori, ke en nia lingvo la uzado de la artikolo 
ne estas deviga; sekve la plej bona maniero de agado estas jena : 

uzu la artikolon tiam, kiam vi scias certe, ke gia uzado estas 
necesa kaj postulata de la logiko, sed en ¢iuj dubaj okazoj tute 
ĝin ne uzu. Pli bone estas ne uzi la artikolon en tia okazo, kiam 
ĝi estas necesa, ol uzi ĝin tiam, kiam la logiko kaj la kutimoj de 
ĉiuj popoloj ĝin malpermesas. Se vi ekzemple diros « venis tago, 
kiun mi tiel longe atendis », via frazo estos ne tute bonstila, sed 
ne rekte erara, kvankam oni devus tie ĉi diri « la lago »; sed se vi 
diros « hodiaŭ estas la dimanĉo » anstataŭ « hodiaŭ estas dimanĉo », 
tiam vi faros rekte eraron, kiu estos malagrabla por la oreloj de 
ĉiu bona Esperantisto. 
Respondo 2, La Revuo, 1906, Decembro. 


PRI LA APOSTROFADO DE LA ARTIKOLO. 


La esprimo « reunuigi l' homaron » estas efektive nebona, ĉar 
apostrofi la artikolon oni povas nur post prepozicio, kiu finiĝas 
per vokalo. Sed la neobservado de tiu ĉi regulo, kiu estis donita 
ne en la gramatiko, sed nur en la « Ekzercaro » ($ 27), estas ne eraro, 
sed nur peko kontraŭ boneco de la stilo. Sekve en prozo tiu ĉi 
regulo devas esti observata, sed en versoj, kie pro « licentia poelica » 
oni ofte permesas al si deflankiĝojn de la ordinara stilo, la 
neobservado de la supre donita regulo (aŭ pli ĝuste konsilo) ne 
estas eraro. En versoj ni devas nomi « eraro » nur deflankiĝojn 
de la gramatiko (ekzemple la apostrofadon de adjektivo, uzadon 
de diversaj kontraŭgramatikaj formoj k. t. p., kio estas tre ofte 
renkontata ĉe la komencantaj esperantaj versistoj). 

Respondo 4, La Revuo, 1906, Decembro. 


&8 LINGVAJ RESPONDOJ 


(442-571) Personaj pronomoj. 


PRI LA UZADO DE « LI » ANSTATAŬ « ĜI ». 


Vi skribis, ke, parolante pri infano, vi uzas « li » anstataŭ « ĝi », 
ĉar vi ne aprobas « la anglan kutimon starigi infanojn sur unu 
ŝtupon kun bestoj kaj objektoj ». Kontraŭ la uzado de « li » en tiaj 
okazoj oni nenion povus havi; sed la kaŭzo, kial ni (kaj ankaŭ la 
ingvo angla) uzas en tiaj okazoj « ĝi », estas ne tia, kiel vi pensas. 
Nek la lingvo angla, nek Esperanto havis ian intencon malaltigi 
la indon de infanoj (ambaŭ lingvoj estas ja tiel ĝentilaj, ke ili 
diras « vi » ne sole al infanoj, sed eĉ al bestoj kaj objektoj). La 
kaŭzo estas tute natura sekvo de la konstruo de la ambaŭ diritaj 
lingvoj. En ĉiu lingvo ĉiu vorto havas (tute ne logike) difinitan 
sekson, kaj tial, uzante por ĝi pronomon, ni prenas tiun, kiu 
respondas al la gramatika sekso de la vorto (tial la franco diras pri 
infano « il », la germano diras « es »); sed en la lingvoj angla kaj 
Esperanto la vortoj havas nur sekson naturan, kaj tial, parolante 
pri infanoj, bestoj kaj objektoj, kies naturan sekson ni ne scias, 
ni vole-ne-vole (sen ia ofenda intenco) uzas pronomon mezan inter 
« li » kaj « ŝi » — la vorton « ĝi ». Tiel same ni parolas ankaŭ pri 
« persono ». Cetere, parolante pri infano, pri kiu ni scias, ke ĝi ne 
estas knabino (aŭ almenaŭ ne scias, ke ĝi estas knabino), ni povas 


uzi la vorton « li ». 
Esperantisto, 1893, p. 16. 


PRI LA UZADO DE « VI » KAJ « VI ». 


Ordinare mi skribas « vi », kiam mi parolas al unu persono 
familiare, kaj « Vi », kiam mi parolas al multaj personoj aŭ al unu 
persono kun respekto. Vi trovas tiun ĉi diferencon ne bezona, kaj 

mi konsentas, ke vi estas prava. Tiu ĉi maniero de skribado estas 
nur mia persona kutimo kaj havas nenion komunan kun la 
gramatiko de nia lingvo, La ĉiama skribado de « vi » per 
malgranda litero estas ne sole tute regula, sed mi mem ankaŭ nun 
provos iom post iom forlasi mian ĝisnunan manieron de skribado, 
kiam miaj korespondantoj iom alkutimiĝos al la malgranda « vi ». 
Ankaŭ « Estimata sinjoro », « Kara amiko » estas pli regula, ol 
« Estimata Sinjoro », « Kara Amiko » k. t. p., sed en tiuj ĉi okazoj 
oni ordinare simple pro ĝentileco skribas grandan literon, kie pli 
regula estus litero malgranda. 
Esperantisto, 1893, p. 16. 


PRI « LI », « ŜI », « ĜI ». 


La pronomoj « li » kaj « ŝi » estas uzalaj nur por personoj; por 
aferoj, objektoj kaj ankaŭ por bestoj ni uzas la pronomon « ĝi », 
ĉar en tiaj okazoj la sekso ne ekzistas. Se ni tamen, parolante pri 
objektoj aŭ bestoj, volas esprimi difinitan sekson (viran aŭ vir- 
inan), tiam ni povas uzi « li » kaj « ŝi ». 

Esperantisto, 1892, p. 79. 


PRI « ĜI » ANSTATAŬ « TIO ». 


La vorton « ĝi » ni uzas, kiam ni parolas nek pri viro, nek pri 
virino, sed pri io, kio ne havas sekson aŭ kies sekso estas por ni 
nekonata aŭ indiferenta; sekve ni preskaŭ ĉiam povas tute bone 
uzi tiun ĉi vorton ankaŭ anstataŭ « tio », kies senco estas preskaŭ 
tia sama. Tial anstataŭ « lio » (= la « io » kiun mi nun vidas antaŭ 
mi) estas vi, Ivan Karpoviĉ », mi povas tute bone diri « ĝi estas 
vi, Ivan Karpoviĉ ». 


Respondo 17, La Revuo, 1907, Junio. 

PRI LA PRONOMO « CI ». 


La neuzado de « ci » tute ne estas senkonscia imitado de la 
ekzistantaj lingvoj, — kontraŭe, ĝi estas specialaĵo de la lingvo 
Esperanto, specialaĵo bazita sur pure praktikaj konsideroj kaj 
esploroj. La plej bona maniero kompreneble estus, se ni al pli-ol- 
unu personoj dirus « vi » kaj al unu persono ĉiam « ci »; sed ĉiuj 
nuntempaj kulturaj popoloj tiel alkutimiĝis al la ideo, ke « ci » 
enhavas en si ion senrespektan, ke ni neniam povus postuli de la 
Esperantistoj, ke ili al ĉiu unu persono diru « ci »; ni devus sekve 
havi apartan pronomon de ĝentileco (kaj tia pronomo efektive 
ekzistis en Esperanto antaŭ la jaro 1878). Sed la praktiko de ĉiuj 
ekzistantaj lingvoj montris, ke tia « formo de ĝentileco » estas 
ofte tre embarasa, ĉar tre ofte ni ne scias, kiamaniere ni devas 
nin turni al tiu aŭ alia persono (ekzemple al infano k. t. p.) : 
« ci » ŝajnas al ni eble ofenda, pronomo de ĝentileco ŝajnas al ni 
ridinde ceremonia. En tiaj okazoj oni en la ekzistantaj lingvoj 
uzas diversajn artifikojn, kiuj tamen tre ofte estas tre embarasaj, 
kiel por la parolanto, tiel por la aŭskultanto (ekzemple anstataŭ 
« ci » kaj « vi » oni diras « li », « oni », « sinjoro », « fraŭlo » 
k.t. p.). Por forigi ĉiujn ĉi tiujn embarasojn, ekzistas nur unu 
rimedo : diri al ĉiu, ĉiuj kaj ĉio nur « vi ». Malkompreniĝon tio ĉi 
neniam povas kaŭzi, ĉar en la tre maloftaj okazoj de neklareco ni 
povas ja precizigi nian parolon, dirante « vi, sinjoro », aŭ « vi 
ĉiuj », « vi ambaŭ » k. t. p. Por la personoj, kiuj tre sentas la 
bezonon de « ci » (ekzemple kiam ili sin turnas al Dio aŭ al amata 
persono), la uzado de « vi » ŝajnas neagrabla nur en la unua tempo 
(tiam ili ja havas la rajton uzi « ci »), sed post kelka praktiko oni 
tiel facile alkutimiĝas al la uzado de « vi », ke ĝi perfekte kon- 
tentigas kaj oni trovas en ĝi absolute nenion « malvarman ». Ĉio 
dependas ja nur de la kutimo. 

Respondo 28, La Revuo, 1908, Februaro. 


—~—Ĝ———Ĉh: ل‎ 

Pri LA PRONOMO POR BESTOJ. 


Kiam oni parolas pri bestoj, mi konsilas ĉiam uzi nur la sen- 
seksan pronomon « ĝi », — ne sole kiam (en la plimulto da 
okazoj) la sekso de la priparolata besto estas por ni indiferenta, 
sed eĉ en tiaj okazoj, kiam ni parolas precize pri la sekso de la 
besto. En la tre maloftaj okazoj, kiam la precizeco povas nepre 
postuli, ke ni montru la sekson de la besto per la uzata pronomo, 
la teorio ne malpermesas al ni uzi la vorton « li » aŭ « ŝi »; sed en 
ĉiuj ordinaraj okazoj mi konsilus uzi la pronomojn « li » kaj « ŝi » 
nur por homoj. 

Respondo 35, La Revuo, 1908, Majo. 


PRI PRONOMO POR « HOMO ». 


Kiam ni parolas pri homo, ne montrante la sekson, tiam estus 
regule uzi la pronomon « ĝi » (kiel ni faras ekzemple kun la vorto 
« infano »), kaj se vi tiel agos, vi estos gramatike tute prava. Sed 
ĉar la vorto « ĝi » (uzata speciale por « bestoj » aŭ « senvivaĵoj ») 
enhavas en si ion malaltigan (kaj ankaŭ kontraŭkutiman) kaj por 
la ideo de « homo » ĝi estus iom malagrabla, tial mi konsilus al vi 
fari tiel, kiel oni faras en la aliaj lingvoj, kaj uzi por « homo » la 
pronomon « li ». Nomi tion ĉi kontraŭgramatika ni ne povas; ĉar, 
se ni ĉiam farus diferencon inter « homo » kaj « homino », tiam ni 
devus por la unua uzi « li » kaj por la dua « ŝi »; sed ĉar ni silente 
interkonsentis, ke ĉiun fojon, kiam ni parolas ne speciale pri sekso 
virina, ni povas uzi la viran formon por ambaŭ seksoj (ekzemple 
« homo » = homo aŭ homino, « riĉulo » = riĉulo aŭ riĉulino 
k. t. p.), per tio mem ni ankaŭ interkonsentis, ke la pronomon 
« li » ni povas uzi por homo en ĉiu okazo, kiam lia sekso estas por 
ni indiferenta. Se ni volus esti pedante gramatikaj, tiam ni devus 

uzi la vorton « ĝi » ne sole por « homo », sed ankaŭ por ĉiu alia 
analogia vorto; ekzemple ni devus diri : « riĉulo pensas, ke ĉio 
devas servi al ĝi » (car ni parolas ja ne sole pri riĉaj viroj, sed 
ankaŭ pri riĉaj virinoj). 

Respondo 23, La Revuo, 1907, Aŭgusto. 


(412-572) Refleksivaj pronomoj. 


PRI LA VORTO « SIATEMPE ». 


Diri « iam » anstataŭ « siatempe » ni en la plimulto da okazoj ne 
povas, ĉar la senco de ambaŭ vortoj estas malsama. « Iam » 
esprimas tempon nedifinitan, dum « siatempe » esprimas tempon 
kvankam ne klare nomitan, tamen pli-malpli difinitan. « Mi volis 
siatempe proponi regulon » = « mi volis proponi en tiu tempo, 
kiam, laŭ mia opinio, la cirkonstancoj tion postulis ». Se anstataŭ 
« siatempe » vi diros « ĝiatempe », vi ne faros eraron; sed ŝajnas 
al mi, ke en la plimulto da okazoj « siatempe » estas pli bona ok 
« ĝiatempe ». Tiamaniere uzas la vorton ne sole tiuj lingvoj, kiuj 
por « sia » kaj « ĝia » uzas la saman vorton, sed ankaŭ tiuj lingvoj 
(ekzemple la slavaj), kiuj severe faras diferencon inter « sia » kaj 
« ĝia ». Laŭ mia opinio oni povas klarigi ĝin al si per tio, ke « sia » 
montras pli grandan intimecon inter la faro kaj la tempo, ol kiom 
montrus la vorto « ĝia ». Gvidi nin per teoriaj postuloj gramatikaj 
en tiu ĉi okazo ni ne povas, ĉar al kio ni povus rilatigi la vorton 
« ĝia »? Ŝajnas al mi, ke en la esprimo « faro ĝiatempa » la tempo 
apartenas (t. e. estas konvena, konforma k. t. p.) al io alia, dum 
en « faro siatempa » la tempo apartenas al la faro mem. Kompren- 
eble, mia klarigo ne prezentas ion absolute konvinkan; sed mi 

volis nur montri al vi, ke ne ekzistas ia grava Кайто, por ke ni la 
gis nun komune uzatan « siatempe » anstataŭigu per « ĝiatempe ». 
Respondo 43, La Revuo, 1908, Aŭgusto. 


(442-575) Rilataj pronomoj. 


Kiu, TIU, KIA, TIA. 


La diferenco inter kiu, tiu k. c. kaj kia, tia k. c. estas sekvanta : 
la formoj kun w estas puraj pronomoj kaj la formoj kun a estas 
pronomaj adjektivoj signifantaj econ. Аза = kian econ havanta К. с. 
Al la vorto kiu vi povas respondi per substantivo, dum al la vorto 
kia vi devas respondi per adjektivo. Ekzemple : je la demando 
« kiu domo » vi respondas : tiu domo, tiu ĉi domo, la domo de la patro 
k. c.; sed je la demando « kta domo » vi respondas : tia domo, tia 
domo kiel mia, alta domo, longa domo, bela domo k. c. 

La Esperantisto, 1891, p. 15. 


(412-576) Nedifinitaj pronomoj. 


TIA, TIELA (442-392.1). 


La diferenco inter la senco de tia kaj tiela estas tiel malgranda, 
ke la okazoj por tiela estas tre maloftaj. Ekzemple : se brulas 
granda domo kaj la brulo estas stranga, jen hela, jen subite 
estingiĝanta por momento, jen saltanta k. c. — ni povus diri 

(kvankam ne necese) : « éu vi vidis tiun brulon (= la brulon de 
tiu ĉi domo)? tian brulon (= tiel grandan К. с.) mi ofte vidas, sed 


neniam mi vidis brulon tielan (= tiamanieran). 
La Esperantisto, 1894, p. 24. 


PRI LA SENCO DE « CERTA ». 


Krom sia ĉefa senco, la vorto « certa » havas ankoraŭ la sencon 
de « iu » (ne en la senco de « kiu ajn », sed en la senco de « iu 
difinita »); la uzado de « certa » en la senco de « iu » tute ne 
estas franclingvaĵo, ĉar tiel same oni uzas tiun vorton en la 
lingvoj germana, rusa, pola kaj aliaj. 

Respondo 57, Oficiala Gazeto, IV, 1944, p. 223. 


PRI LA FORMO « ĈIO ĈI ». 


Anstataŭ « ĉio tio ĉi » vi povas tre bone diri « ĉio ĉi », ĉar la 


vorto « ĉi » jam per si mem signifas proksiman montron. 
La Esperantisto, 1889, p. 15. 


PRI LA VORTOJ KUN « ĈI ». 


Ni havas egalan rajton uzi la « ĉi » antaŭ aŭ post la pronomo 
(aŭ adverbo); sed ĉar la « ĉi » estas tiel forte ligita kun sia pro- 
nomo, keili ambaŭ prezentas kvazaŭ unu vorton, kaj ĉar tiu kvazaŭ- 
unu-vorto per la loko de sia akcento faras impreson de neharmonia 
escepto inter ĉiuj vortoj de Esperanto, tial pro belsoneco ordinare 
estas preferinde starigi la « ĉi » antaŭ la montra vorto. La uzado 
de streketo inter la montra vorto kaj « ĉi » (t. e. skribado « tiu-ĉi » 
aŭ « ĉi-tiu » anstataŭ « tiu Ĉi » aŭ « ĉi tiu ») ŝajnas al mi nur 


simpla erara kutimo, kiun nenio pravigas. 
Respondo 52, Oficiala Gazeto, IV, 1911, p. 2. 


{ 

PRI « ONIN » KAJ « ONIA ». 


Akuzativo kaj pronomo poseda de la vorto « oni » estas per si 
mem formoj tute regulaj, kaj ĉiu havas plenan rajton ilin uzi, ĉar 
nenie en la « Fundamento » estas dirite, ke « oni » prezentas 
escepton el ĉiuj aliaj analogiaj pronomoj. Nur en la praktiko oni 
ĝis nun ne uzadis la formojn « onin » kaj « onia », ĉar preskaŭ en 
ĉiuj plej gravaj lingvoj la vorto « oni » ne ŝanĝiĝas kaj la akuza- 
tivigo kaj adjektivigo de tiu ĉi vorto sonus tre strange en la oreloj 
de la plimulto de la Esperantistoj. Sed en Esperanto la « neku- 
timeco » ne prezentas gravan kaŭzon por neuzado; tial, kvankam 
mi persone ĉiam evitas la diritajn formojn, tamen, se iu ilin uzus, 
mi neniel povus vidi en tio ĉi ian pekon kontraŭ la reguloj aŭ 
kontraŭ la komuna spirito de nia lingvo. 

Respondo 22, La Revuo, 1907, Aŭgusto. 


PRI « IOJ », « TIOJ », « KIOJ » K. T. P. 


Teorie la ĵus diritaj formoj tute bone povas havi multenombron 
tiel same, kiel ili havas akuzativon; sed en la praktiko mi ne 
konsilas al vi uzi la diritajn vortojn en multenombro, ĉar laŭ mia 
opinio ilia senco tion ĉi ne permesas. « Tio » prezentas ja ne ian 
difinitan objekton, sed ian bildon (aŭ abstraktan ideon), kaj bildo 
restas ĉiam ununombra sendepende de tio, ĉu ĝi konsistas el unu 
objekto aŭ el multaj. Tamen se aperas ia tre malofta okazo, kiam 
la logiko postulas, ke ni uzu la diritajn vortojn en multenombro, 
tiam la gramatiko de nia lingvo tion ĉi ne malpermesas. Ekzemple : 
« Lia potenco konsistas el diversaj ioj, el kiuj ĉiu aparte per si 
mem estas ne grava, sed ĉiuj kune donas al li grandan forton ». 

Respondo 18, La Revuo, 1907, Junio. 

PRI « NENIIGI » *. 


Ĉiuj vortoj de la « interrilata tabelo » konsistas el du partoj : 
a) radiko, b) karakteriza finiĝo (ekzemple ki-al, ki-o, neni-u, neni-a 
k. t. p.). Ĉar pro diversaj kaŭzoj, pri kiuj mi ne povas nun paroli 
detale, la karakterizaj finiĝoj de la diritaj vortoj ne povis esti 
fiksitaj kiel finiĝoj sendependaj kaj ĝeneralaj (ekzemple mi estis 
devigita preni la finiĝojn « e » kaj « u », kiuj kiel sendependaj 
finiĝoj havis jam alian sencon), tial mi devis alkroĉi ilin nedisigeble 
al la radiko. Tiamaniere ilia uzado sendependa (ekzemple en 
formoj « ali-u », « ali-es », « kelk-om », k. t. p., kiuj per gramatika 
instinkto estis uzataj de kelkaj Esperantistoj) estas kontraŭregula. 
Sed en tiuj du kolonoj, kiuj finiĝas per « a » kaj « o », la finiĝoj 
estas ne kondiĉe interrilataj, sed pure adjektivaj kaj pure substan- 
tivaj, kvankam ili, pro unuformeco, estas presataj en la vortaro 
kune kun la radiko (oni povus tamen tre bone presi ilin ankaŭ 
sen la finiĝo). Tial la forĵetado de la pure substantiva « o » kaj 
ĝia anstataŭigado per diversaj aliaj finiĝoj kaj sufiksoj ŝajnas al 
mi tre bone permesebla. Kompreneble, se tio ĉi donus ion novan, 
kontraŭan al la ĝisnunaj kutimoj, ni devus tion ĉi eviti, ĉar 
absoluta kaj laŭlitera reguleco tion ĉi ne permesus; sed, ĉar la 
vortoj « neniigi » kaj « neniiĝi » estas jam de longa tempo tre 
bone konataj kaj uzataj de ĉiuj Esperantistoj, tial mi opinias, ke 
malpermesi la uzadon de tiu ĉi formo estus tute senbezone. 

Respondo 14, La Revuo, 1907, Aprilo. 


Pri « NENIU » KAJ « NENIA ». 


La vorto « neniu » (tiel same, kiel ankaŭ la vortoj « iu », « kiu », 
« tiu », « Ĉiu ») havas sencon pure pronoman, dum la vorto « nenia » 
1. 5° J. E. demandis nian Majstron, ĉu « neni » estas radikvorto, ĉu la 


formoj neniigi kaj neniiĝi estas ĝustaj, kaj ĉu nenioigi kaj nenioigi ne estus 
preferindaj. 

(kiel ankaŭ la vortoj « ia », « kia », « tia », « ĉia ») havas sencon 
adjektivan kaj esprimas specon, karakteron. La vortoj « iu, kiu, 
tiu, ĉiu, neniu » povas esti uzataj aii kun substantivo, aii sen subs- 
tantivo (en tiu ĉi lasta okazo oni subkomprenas ĉe ili la vorton 
« homo »). La formoj kun « u » enhavas en si ĉiam la ideon de 
nomo aŭ pronomo, dum la formoj kun « a » enhavas en si la ideon 
de adjektivo. La diferencon inter la diritaj serioj da vortoj vi 
komprenos plej bone el la sekvantaj ekzemploj : Kiu venis? Venis 


Petro; venis botisto; venis li. — En kiu urbo vi loĝas? Mi loĝas 
en Parizo; mi loĝas en tiu ĉi urbo. En kia urbo vi loĝas? Mi loĝas 
en bela urbo; en granda urbo. — Ĉu vi vidis la ĉambristinon ай la 


kuiristinon? Mi vidis neniun servistinon. Ĉu vi vidis junan servist- 
inon aŭ maljunan? Mi vidis nenian servistinon. Inter la vortoj 
« tiu —tia » kaj « ĉiu —ĉia » la diferenco estas pli granda kaj 
pli klara, ol inter la vortoj « kiu — kia », « iu — ia », « neniu — 
nenia »; tial oni neniam povas diri « tia » aŭ « ĉia » anstataŭ « tiu » 
aŭ « ĉiu », sed ofte oni povas sen eraro diri « ia, kia, nenia » 
anstataŭ « iu, kiu, neniu » (kvankam estas bone ĉiam eviti kiom 
eble la intermiksadon de tiuj ĉi vortoj). 
Respondo 29, La Revuo, 1908, Februaro. 


PRI LA VORTO « TIELA », 


Via opinio, ke mi ĝis nun neniam aprobis la vorton « tiela », 
estas erara. Al la vortoj « tiela » kaj « tiele », kiuj eslas kreitaj 
tute regule laŭ la leĝoj de nia lingvo, mi ne sole ne rifuzis mian 
aprobon, sed mi eĉ mem jam de longa tempo uzas ilin de tempo al 
tempo. Mi ne povas nur laŭdi, kiam oni trouzas tiujn vortojn, kaj 
kiam oni uzas ilin tute senbezone anstataŭ la pli simplaj vortoj 
« tia » kaj « tiel », aŭ ankoraŭ pli, kiam oni volas uzadi ilin ĉiam 
anstataŭ la vortoj fundamentaj; sed en ĉiuj okazoj, kiam oni volas 
uzi la sencon de la vortoj « tia » kaj « liel » en formo pli akcentita, 

mi trovas la vortojn « tiela » kaj « tiele » tre bonaj, ne sole per- 
mesindaj, sed eĉ rekomendindaj. 
Respondo 8, La Revuo, 1907, Februaro. 


(442-58) Verboj. 


PRI LA ESPRIMO « ESTU TIMATA ». 


La esprimo « estu timata » estas uzita tute bone kaj regule. En 
la rusa lingvo la vorto « timi » ne havas pasivon, sed tio ĉi ja tute 
ne montras ankoraŭ, ke ankaŭ en Esperanto ĝi ne devas havi 
pasivon. En ĉiu vivanta lingvo estas permesita uzi nur tiujn 
formojn, kiujn aliaj personoj jam uzis antaŭ vi; sed en la lingvo 
internacia oni devas obei sole nur la logikon. La logiko diras, ke 
ĉia verbo povas havi pasivon, se nur la senco ĝin permesas. Sed en 
la verbo « timi » la senco tute bone permesas pasivon, kiel en 
aliaj verboj. Ĉe la timado ni havas ĉiam du personojn aŭ 
objektojn : unu, kiu timas, kaj unu, kiun oni timas, aŭ kiu estas 
timata. « De l' malamikoj vi estu timata » signifas : ke la mal- 
amikoj timu vin (= je vi aŭ antaŭ vi). Vere, ke en la rusa lingvo 
oni diras ne « timi lin », sed « timi de li »; sed tio ĉi estas 
aparteco de la rusa lingvo, kiu tute ne estas deviga ankaŭ por ĉia 
alia lingvo. Jam la senco mem permesas tute bone uzi la verbon 
« timi » kun la akuzativo (en tia maniero ĝi ankaŭ estas uzata en 
multaj lingvoj, kie ĝi tiel ankaŭ havas pasivon); sed se la senco 
ĝin ankaŭ ne dirus, ĝin diras ja tute klare nia gramatiko, laŭ kiu 
en ĉia duba okazo oni povas uzi la prepozicion « je » aŭ la 
akuzativon sen prepozicio. Eĉ de vortoj, kiuj per si mem ne 
postulas la akuzativon, vi povas en nia lingvo libere ĉiam fari 


| 

pasivon, se nur la senco de tiu ĉi pasivo estos komprenebla. Tiel 
ekzemple en la versaĵo « Al la Esperantisto » estas ne malregule 
uzita la esprimo « la celo estos alvenita » (= oni alvenos al la 


celo). 
La Esperantisto, 1890, p. 32. 


PRI LA PARTICIPO-SUBSTANTIVO. 


Defendinto la patron mi ne konsilas uzi, sed mi preferas defend- 
into de la patro. 
El privata letero, citita de P. Fruictier en Esperanta Sin- 
takso, p. 13. 


PRI LA PARTICIPO-SUBSTANTIVO. 


Participo-substantivo en Esperanto signifas ordinare personon 
(aŭ objekton, kiu plenumas ian funkcion); se ni deziras doni al la 
participo alian sencon, ni devas uzi sufikson (ekzemple af aŭ ec). 
Tial, laŭ mia opinio, la vorto «estonto » povas signifi nur « estonta 
persono », sed ĝi ne povas signifi « estonta tempo » aŭ « estonta 
afero », kiujn mi rekomendus traduki per la vortoj « estonteco » 


kaj « estontaĵo ». 
Respondo 46, Oficiala frazeto, 111, 1944, p. 294. 


« OKUPITA » AŬ « OKUPATA »? 


Kiam pro ia laboro mi ne estas libera, mi diras ordinare « mi 
estas okupita ». Kelkaj personoj trovas, ke tio estas neĝusta; ke 
ĉar mi parolas pri laboro, kiu daŭras nun, mi devas diri 
« okupata ». Kelkfoje ŝajnis al mi, ke tiuj personoj estas pravaj, 
kaj tiam mi provis uzi « mi estas okupata »; mi tamen tuj forĵetis 
tiun formon, kontraŭ kiu protestis mia lingva sento. Ĉu ni devas 
uzi en tiu esprimo la pasivon nuntempan aŭ pasintan, pri tio la 

lingvoj franca kaj angla ne povas doni al ni respondon, ćar ili ne 
havas apartajn formojn por tiuj ambaú pasivoj; sed la lingvoj 
slavaj kaj germana uzas en la dirita okazo la pasivon pasintan, 
sekve ĉi tio estas jam sufiĉe grava motivo, por ke ankaŭ en 
Esperanto ni tiel agu. Sed eble la formo estas kontraŭlogika? Ne. 
Se iu ion okupas (en la senco « prenas en posedon »), tiam en tiu 
momento la io estas okupata de la iu ; ekzemple kiam la malamikoj 
okupas nian urbon, ĝi estas en tiu momento okupata de ili; se mi 
estis tute libera, sed en la nuna momento oni donas al mi ian 
laboron, kiu min ekokupas, mi povas diri, ke mi estas nun okupata 
de tiu laboro, t. e. ĝi forprenas en sian posedon mian tempon ; sed 
se mi parolas pri laboroj, kiuj estis donitaj al mi jam antaŭe, t. e. 
se mi parolas ne pri la ago de ekokupo mem, sed pri la stato, en 
kiu mi troviĝas, tiam mi devas diri « mi estas okupita ». Estas 
vero, ke, transformante la pasivan formon de la citita frazo en 
aktivan, ni ofle uzas la formon nuntempan (« laboroj min tre 
okupas »), sed tion ni faras por tio, ke la formo « okupis » ne 
pensigu, ke mia okupiteco jam pasis. En la pasiva formo ni ne 
bezonas timi tiun malkompreniĝon, ĉar « mi estas okupita » 
montras, ke io min okupis kaj la okupiteco ankoraŭ daŭras. La 
senco de « okupi » havas du nuancojn : preni en posedon kaj teni 
en posedo; per la formo « mi estas okupita » ni esprimas samtempe 
ambaŭ nuancojn, dum la formo « mi estas okupata » esprimus nur 


la unuan nuancon. Cetere pri la vorto « okupi » mi devas ripeti 
tion, kion mi diris pri multaj aliaj lingvaj demandoj : ĉiufoje, kiam 
la logiko ne donas al ni respondon tute klaran kaj senduban, kiu 
ne ofendus nian lingvan senton, ni devas peni konformigi nin al 
la ekzistantaj kutimoj; kaj la kutimo de la popoloj, kiel mi supre 
montris, postulas, ke ni diru « mi estas okupita ». 

Respondo 48, Oficiala Gazeto, MI, 1914, p. 293, 

Pri LA VERBO KIEL KOMPLEMENTO. 


La esprimo « mi estas felica akceptonte vin » estas bona. 
kvankam mi preferus diri pli simple « mi estas feli¢a, ke mi vin 
akceptos ». La frazo « mi inklinas ne faronte tion » ne ŝajnas al 
mi bona; mi dirus : « mi estas inklina ne fari tion ». 

Respondo 40, La Revuo, 1908, Majo. 


PRI DUOBLA SENCO DE KELKAJ VERBOJ. 


Vi trovas, ke kelkaj verboj havas duoblan sencon kaj tial oni 
ne scias precize, kiamaniere oni devas ilin uzi. Tiuj verboj postulas 
duoblan komplementon, kaj tial la uzantoj ne scias, kiu el la 
komplementoj, laŭ la senco de la vortoj, estas la rekta kaj devas 
esti esprimata per akuzativo, kaj kiu estas malrekta kaj devas esti 
esprimata per prepozicio. Ekzemple oni ne scias, ĉu oni devas 
diri : « mi instruas mian infanon pri Esperanto », aŭ : « mi 
instruas Esperanton al mia infano ». — Laŭ mia opinio la neklar- 
eco tute ne ekzistas, sed ĝi estas kreata nur arte. En unu kunveno 
esperantista iu faris la demandon, ĉu oni devas diri : « mi amas 
vin », aŭ « mi vin amas », kaj la kunvenintoj varmege kaj tute 
senrezultate disputadis pri tio ĉi tutan vesperon; tamen la 
respondo estis ja tute simpla : « ambaŭ frazoj estas bonaj! » Tia 
sama respondo laŭ mia opinio devas esti donata al la demando pri 
la verboj kun duoblaj komplementoj. Kiu devigas nin diri, ke el 
la du supre cititaj frazoj pri instruado nepre unu devas esti 
rigardata kiel bona kaj la dua kiel malbona? Ili ja ambaŭ estas 
konstruitaj tute regule laŭ la leĝoj de nia lingvo, ambaŭ estas tute 
klaraj kaj egale elegantaj, sekve ambaŭ estas tute bonaj, kaj la 
uzado de la unua aŭ de la dua devas esti libere lasata al la persona 
gusto de ĉiu uzanto aŭ al la stilaj postuloj de la teksto. Eĉ se vi 

aliformigos la frazon aktivan en frazon pasivan, vi ankaŭ ricevos 
nenian malklarecon, ĉar kiu povas havi ian dubon pri la senco de 
la esprimoj « homo instruita » kaj « scienco instruita » ? Cetere la 
personoj, kiuj nepre deziras diferencigi la francajn « instruire » 
kaj « enseigner », povas tre bone en la unua okazo uzi « instrui » 
kaj en la dua « lernigi » (t. e. instrui iun pri io, lernigi ion al iu). 
Respondo 12, La Revuo, 1907, Aprilo. 


PRI LA PARTICIPA SUFIKSO ANTAŬ VERBA FINIĜO. 


La formoj « amatas », « amilas » k. t. p., anstataŭ « eslas 
amata », « estas amita », per si mem ne prezentus ian rompon en 
nia lingvo, kaj, se la Lingva Komitato volus ilin aprobi, oni povus 
tre bone ilin uzi. Tamen, se la privataj aŭtoroj per sia propra 
iniciativo volus uzi tiujn formojn, mi tion ĉi ne konsilus. Privataj 
aŭtoroj povus enkonduki tiun ĉi novan formon nur en tia okazo, 
se «aS», «is » К. t. p. signifus « estas », « estis »; sed, kvankam 
pli aŭ malpli frue la verbaj finiĝoj eble ricevos la signifon de la 
verbo « esti », tamen ĝis nun ili tiun ĉi signifon ne havas. 

Respondo 15, La Revuo, 1907, Aprilo. 


ANKORAŬ PRI LA SENCO DE LA PARTICIPA SUFIKSO. 


Se anstataŭ la kunsufiksa vorto « estanta » ni uzus ian simplan 
sensufiksan vorton (ekzemple : « nuna »), tiam ĝia substantiva 
formo kompreneble neniel povus signifi homon, sed povus signifi 
nur abstraktaĵon; sed la sufikso de participo enhavas en si mem 
la ideon pri io konkreta (iu aŭ io, kiu... as), sekve verbo, substan- 
tivigita per participa sufikso, povas esprimi nur konkretaĵon (ulon 
aŭ aĵon). Kaj ĉar en la grandega plimulto da okazoj la participa 
sufikso, laŭ sia senco mem, esprimas ulon, tial laŭ la principo de 
sufiĉo ni ne bezonas konstante aldonadi al ĝi la sufikson « ul », 

kaj nur en tiuj maloftaj okazoj, kiam per la dirita sufikso ni volas 
esprimi ne ulon, sed aĵon, ni aldonas la sufikson « aj ». 
Respondo 50, Oflciala Gazeto, IV, 1911, p. 1. 


PRI LA INFINITIVO EN KELKAJ SPECIALAJ OKAZOJ. 


Kiel ni diras « mi vidis lin sana » (= « ke li estas sana ») — 
tiel laŭ mia opinio ni povas ankaŭ diri « mi vidis lin kuri » (= « ke 
li kuras »), « mi aŭdis lin paroli » (= « ke li parolas »); sed la 
esprimojn « li faris ĉion sen ridi » aŭ « li restis du tagojn sen 
manĝi » mi ne konsilus al vi uzi. Prepozicion antaŭ verbo mi 
konsilus uzi nur en okazo de neceseco, se alie ni ne povas bone 
esprimi nian penson. Sed anstataŭ « sen ridi » aŭ « sen manĝi » 
ni povas ja tre bone diri « sen rido », « sen manĝo » aŭ « neniom 
ridante », « nenion manĝante ». 

Respondo 20, La Revuo, 1907, Junio. 


PRI INFINITIVO POST VERBO. 


Mi ne tute klare komprenis la esencon de via demando. Ŝajnas 
al mi, ke vi ne demandas pri io, sed vi simple esprimas vian 
opinion, ke en Esperanto oni uzas la infinitivon nur aŭ en formo 
de rekta komplemento (ekzemple « mi amas danci »), aŭ en formo 
de nerekta komplemento kun la prepozicioj « por », « antaŭ (ol) », 
« anstataŭ », kaj ke en ĉiuj okazoj, kiam oni bezonas uzi la infini- 
tivon kun iu alia prepozicio, oni devas uzi anstataŭ ĝi participon 
aŭ substantivon kun prepozicio (ekzemple : « li foriris, ne preminte 
lian manon » aŭ « sen premado de lia mano » anstataŭ « sen premi 


lian manon »). Via opinio ŝajnas al mi ĝusta. 
Respondo 30, La Revuo, 1908, Februaro. 

(412-592) Adverboj. Adverbaj formoj. 


PRI LA UZADO DE « AMBAU ». 


« Ambaŭ » signifas : « ĉiuj du », t. e. ĝi estas uzata anstataŭ 
« ĉiuj », kiam ni parolas nur pri du personoj aŭ objektoj. Tial la 
konjunkcian uzadon de « ambaŭ » en la frazo « ni loĝas en Lon- 
dono ambaŭ en somero kaj en vintro » mi trovas tute ne aprobinda 
(estas konsilinde diri ; « kiel en somero, tiel ankaŭ en vintro », aŭ 
« ne nur en somero, sed ankaŭ en vintro »), Kvankam mi ofte uzis 
la formon « la ambaŭ », tamen mi opinias nun, ke pli logike estas 
uzi la vorton « ambaŭ » sen artikolo. 

Respondo 54, Oficiala Gazeto, IV, 1911, p. 224. 


PRI « MULTE DA » KAJ « MULTA ». 


La formoj « multe da laboro » kaj « multa laboro » estas egale 
bonaj. Egale bonaj ankaŭ estas la esprimoj « mi konas tiom 
homojn » kaj « mi konas tiom da homoj », sed ne bone estus diri 
« mi konas tiom da homojn », ĉar en la lasta esprimo la formo 
« homoj » dependas ne de la vorto « konas », sed de la prepozicio 
« da », kiu ne postulas la akuzativon. 

La Esperantisto, 1890, p. 60. 


Estas diferenco inter « multaj homoj » kaj « multe da homoj » : 
« multaj homoj » = diversaj homoj (ĉiu aparte); « multe da 
homoj » = granda nombro da homoj (kune). 
Esperantisto, 1893, p. 96. 

PRI LA ESPRIMOJ « JAM NE... » KAJ « NE... PLU ». 


Por tre multaj okazoj ambaŭ esprimoj ŝajnas al mi egale bonaj, 
kaj mi tute ne vidas ian kaŭzon, kiu devigus nin diri : uzu nur la 
unuan aŭ nur la duan esprimon. Kial senbezone forpreni de ni la 
liberecon en tiuj okazoj, kiam ĝi prezentas nenian maloportun- 
aĵon? Tamen ne ĉiam ambaŭ esprimoj povas reciproke anstataŭi 
unu la alian. Ekzemple anstataŭ « ne parolu plu » ni ne povas diri 
« jam ne parolu ». Doni tute precizan klarigon de tiaj nedifineblaj 
vortoj, kiel « jam » aŭ « plu » estas tre malfacile, kaj oni facile 
povus erari; tial mi limigas min nur per tio, ke mi donos klarigon 
proksimuman, ne garantiante, ke mia klarigo taŭgos por ĉiuj 
okazoj. « Jam » laŭ mia opinio efektive enhavas en si la ideon de 
ŝanĝo de stato, kiel montris « The British Esperantist »; « plu » 
enhavas la ideon de daŭrado. « Jam ne » povas rilati ankaŭ al io, 
kio antaŭe ne ekzistis, sed estis nur intencata aŭ esperata, — « ne 
plu » rilatas al io, kio ekzistis jam antaŭe. Ekzemple, se mi eĉ 
neniam vizilis vin, sed nur intencis tion fari, mi povas diri « mi 
jam ne vizitos vin » (se mi ŝanĝis mian intencon), sed « mi vin ne 
vizitos plu » mi povas diri nur en tia okazo, se mi jam antaŭe 
vizitadis vin. La esprimon « ne jam » (kiu signifas ion tute alian 
ol « jam ne ») mi tute ne konsilas uzi, ĉar ĝi povus kaŭzi malkom- 
preniĝon; anstataŭ ĝi mi konsilas uzi « ankoraŭ ne ». — Diri 
« pli» anstataŭ « plu » oni povas tre ofte, sed ne ĉiam. « Pli » = 
pli multe, « plu » = daŭre, pli malproksimen; « pli » signifas 
kvanton, multecon, — « plu » signifas daŭradon (en loko aŭ 
tempo); en abstraktaj okazoj ni ofle povas uzi unu esprimon 
anstataŭ la dua, ĉar tiam ilia senco fariĝas preskaŭ la sama; 
sed kiam ni volas paroli rekte pri kvanto aŭ pri daŭrado (aŭ 
malproksimiĝado), tiam ni ne povas intermiksi la ambaŭ vort- 
ojn. І 


Respondo 26, La Revuo, 1907, Oktobro. 

PRI ADVERBO PREPOZICIA. 


Kiam la senco tion postulas, ni tre bone povas uzi adverbon en 
la senco de prepozicio; pri la formo, en kiu ni devas tion fari, mi 
ne konsilus kateni nin per ia unu regulo por ĉiuj okazoj, sed mi 
konsilus konformiĝi ĉiufoje al la specialaj bezonoj de la frazo. 
Ekzemple, se la adverbo devenas de verbo transira (kiu postulas 
akuzativon), tiam ankaŭ la adverbo-prepozicio konservas tiun 
saman econ kaj estas uzata kun la akuzativo (ekzemple, « kon- 
cerne tion » = kio koncernas tion, « rilate tion »=kio rilatas 
tion); se la adverbo anstataŭas vorton, kiu povas ligiĝi kun 
substantivo nur per ia prepozicio, tiam ankaŭ la adverbo akceptas 
post si tiun prepozicion (ekzemple, « kaŭze de tio » = pro la kaŭzo 
de tio, « responde al via demando » = kiel respondo al via 
demando); se la adverbo estas vorto ne devena, sed originala, 
kiu per si mem havas la sencon de prepozicio, tiam ĝi, kiel ĉiu 
alia prepozicio, ligiĝas kun la substantivo senpere, t. e. sen alia 
prepozicio kaj sen akuzativo (ekzemple « spite mia malamiko »). 
Tamen en ĉiu duba okazo vi ne faros eraron, se vi post adverbo- 
prepozicio uzos la prepozicion « je » aŭ la akuzativon, ĉar vi ja 
scias, ke laŭ nia gramatiko en ĉin okazo, kiam la prepozicia rilato 
inter du vortoj estas ne klara, ni povas uzi la prepozicion « je », 
kaj anstataŭ la prepozicio » je » ni povas ĉiam uzi la akuzativon. 

Kompreneble, mi devas atentigi vin, ke pri ĉiuj viaj tri demand- 
oj mi donis al vi nur mian personan opinion, sed ne ian devigan 
decidon. Se vi trovas, ke estus necese permesi la uzadon de ĉiu 
prepozicio kun infinitivo, de aparta vorto por « laktumo » kaj de 
unuforma regulo por ĉiuj adverboj-prepozicioj, vi povas peni 
akiri por tio la oficialan pervoĉdonan decidon de la Lingva 
Komitato. 

Respondo 37 c, La Revuo, 1908, Majo. 

PRI LA VORTO «ĈU ». 


Vian opinion, ke la vorton « ĉu » ni devas, kiom eble, uzadi 
nur en senco demanda, mi trovas tute prava. Ni povas ĝin uzi 
ankaŭ en la senco de necerteco, aŭ de dubo, aŭ en aliaj similaj 
sencoj, kiam ni ne havas pli bonan vorton (kiel en via ekzemplo” 
« ĉu pro timo, ĉu pro fiereco, li nenion respondis »), sed mi 
neniam konsilus uzi ĝin tute senbezone anstalaŭ « jen », « aŭ » 
k. t. p. Prave vi diras, ke la frazoj « ŝi kutimas havi ĉe sia zono 
ĉu rozon, ĉu diamanton » kaj « diru tion ĉu al la kapitano, ĉu al 
la leŭtenanto » estas ne tre bonaj; en la unua okazo mi preferus 


« jen », en la dua « aŭ ». 
Respondo 21, La Revuo, 1907, Junio. 


PRI « ABLATIVO ABSOLUTA ». 


Ablativo absoluta estas speciala formo, uzata nur en kelkaj tre 
malmultaj lingvoj; en Esperanto ĝi ne ekzistas. Kvankam ĝi nenie 
estis rekte malpermesita, tamen ĝia uzado estus kontraŭ la spirilo 
de nia lingvo. En Esperanto la adverba participo ĉiam rilatas la 
subjekton de la ĉefa propozicio. Sekve oni povas diri « farinte 
(= kiam la leono faris) la dividon, la leono diris », sed oni ne povas 
diri « la divido estante farila (= kiam la divido estis farita), la 
leono diris ». Enkonduki la latinan aŭ francan ablativon absolutan 
(kiu por la plimulto da nacioj prezentus ion nenaturan) ni lute ne 
bezonas, ĉar ni ĉiam povas ĝin anstalaŭigi per formo pli natura. 
En via frazo (« la reĝo kunvokis siajn konsilistojn, por ke, ĉiu el 
ili eldirante sian opinion, li povu fari decidon ») ni povas ja tute 
bone anstataŭigi la substrekitan esprimon per « kiam ĉiu el ili 
eldiros sian opinion », aŭ per la pli mallonga « aŭdinte la opiniojn 
de ĉiuj ». 


Respondo 19, La Bevuo, 1907, Junio. 

(412-593) Konjunkcio. 


PRI LA VORTO « KAJ », 


Pli malpli 5-6 monatojn post la apero de la unua lernolibro de 
nia lingvo ni ricevis de unu sinjoro leteron, en kiu li skribis, ke 
nia lingvo estas tre bona, bonega, sed nur la vorto « kaj » forte 
malplacas al li, tiel malplaćas, ke li sendis al ni promeson, ke li 
ellernos nian lingvon kun la kondićo, ke ni eljetu la vorton « kaj »! 
Kaj tiu ĉi sinjoro tute ne estas humoristo, li skribis tute serioze! 
Ĉu la vorto « kaj » estas bona aŭ malbona, — tiu ĉi ekzemplo (kiu 
ne estas la sola en sia maniero) montras, ke kelkaj tute ne kom- 
prenas la karakteron de nia afero kaj rigardas ĝin de punkto de 
vidado pure persona. Anstataŭ analizi, ĉu la proponita sensignifa 
reformeto estas efektive necesa por la afero mem, la dirita sinjoro 
diris, ke li persone ne ellernos la lingvon, se la vorto « kaj » ne 
estos ŝanĝita! Se ni eĉ supozus, kela vorto « kaj » per si mem 
estas tre facile ŝanĝebla, — ĉu povas iam ekzisti lingvo tutmonda, 
se ĉiu lernanto volos, ke oni ĉion ŝanĝu en ĝi laŭ lia persona 
plaĉo? Se ni volas havi lingvon tutmondan, ni devas antaŭ ĉio 
kutimi meti niajn personajn gustojn sur la lastan planon. Nun ni 
supozu, ke la reformo de « kaj » havas efektive gravan celon ne 
personan, sed komunan, kaj ni rigardu, kion oni povas fari kun 
tiu ĉi vorto. Je kio propre la vorto « kaj » estas kulpigata? Ĉu ĝi 
estas malbonsona? tro longa? ne preciza? elvokanta konfuzon 
kun aliaj vortoj? Ni forte dubas, ĉu iu respondos tiujn ĉi demand- 
ojn alie, ol per absoluta « ne »! Kio do? La proponinto diras, ke 
anstataŭ la « arbitre elpensita kaj » devus esti prenita la ĉiukonata 
« et » aŭ « e ». Ne irante ankoraŭ pli malproksimen, ni jam povus 
respondi, ke tiu ĉi bagatelo povus servi kiel motivo tiam, se ni 

havus ankoraú tute liberan elekton inter « kaj » kaj « e, et », sed 
fari pro tia bagatela motivo rompon en la lingvo tute ne estas 
inde. Sed se ni iros pli malproksimen, ni vidos, ke eć tiam, kiam 
la vorto ne estis ankoraú kreita, estus granda demando, би « ef, 
e » estas pli bona ol « kaj ». La vorto « kaj » ne sole ne estas 
maloportuna, sed ĝi ankaŭ tute ne estas arbitre elpensita (ĝi 
estas vorto greka = la latina « et »). Sekve la motivoj kontraŭ 
« kaj » estas tiel bagatelaj, ke eĉ en la tempo de la kreado ni 
devus preni « et, e » anstataŭ « kaj » nur tiam, se la uzebleco de 
ambaŭ formoj estus egala; sed ilia uzebleco ne estis egala : dum 
la vorto « kaj » estas tute libera, la vortoj « e » kaj « et » estis 
necesaj por la finiĝo de l' adverbo kaj por la sufikso de malgrand- 
eco, por kiuj ni ne povis doni aliajn vortojn (uzi tiun saman 
formon por finiĝo gramatika aŭ sufikso kaj por sendependa vorto 
ni ne povis, ĉar laŭ la konstruo de nia lingvo (pro la senlerna 
uzebleco de la vortaro] la finiĝoj kaj sufiksoj estas sendependaj 
vortoj). Se ni volus doni « e » aŭ « ef » por « kaj », ni devus doni 
lan sovaĝan formon al la tuta kategorio de la adverboj aŭ la tuta 
kategorio de la vortoj etaj; inter tuta kategorio da vortoj kaj unu 
simpla vorteto ni elektis la unuan, kaj tial la ofero devis fali sur 
la flanko de la lasta. La neprenado de «е», «еі», « 1 » kaj tiel 
plu estis sekve de nia flanko ne simpla « netrovo de la bono », 
sed intenca faro. Ĉu ni estis pravaj aŭ ne, ne estas nun tempo pri- 
paroli; sed se Jam tiam la forĵeto de «e », « et » k. t. p. estis ne 
tute sen motivoj, tiom pli ne ekzistas kaŭzo por nun enkonduki 
ĝin per oferoj de rompado. Tuŝante la novajn vortojn en la Plena 
vortaro, reformoj en apartaj vortoj povas esti farataj sen granda 
malutilo; sed en la vortoj de la fundamenta vortareto kaj precipe 
en tiaj vortoj kiel « kaj », kiuj estas tro konataj kaj uzataj sur ĉiu 
paŝo de la unua tago de ekzistado de nia lingvo, reformoj sen 
gravaj motivoj ne devas esti farataj. Pri la sensignifa vorteto 
« kaj » ni parolis tiel vaste ne por solvi la demandon pri la vorteto 

mem, sed nur баг gi donis al ni la okazon turni la atenton de 
niaj amikoj sur la manieron, en kiu la dirita reformo estis al ni 
proponita ; kaj ni ripetas nian opinion, ke la obeado al la personaj 
gustoj en tiel komuna afero, kiel la nia, estas tre malutila. Se ni 
tiel energie batalas kontraŭ ĉia sennecesa reformo, ni faras ĝin 
ne el amo al niaj propraj formoj aŭ el malamo al fremdaj 
opinioj, kiel kelkaj eble pensas, sed el amo kaj zorgo por nia 
afero mem, kiu kompreneble baldaŭ tute detruiĝus, se ĉiu aparte 
volus ĝin el pura persona opiniamo ŝiri laŭ sia plaĉo kaj sen 
grava neceso montri sur ĝi siajn talentojn. 
La Esperantisto, 1891, p. 49. 


(412-594) Prepozicioj. 


« KROM » KAJ « EKSTER ». 


En la plena vortaro ni donis la vorton « krom »; sed poste, 
vidante ke kelkaj amikoj per la vorto « ekster », kiu ekzistas en 
la malgranda fundamenta vortareto, kvankam sub iom alia senca 
nuanco, tute bone esprimas ankaŭ la sencon de « krom », ni 
komencis ankaŭ uzadi tiun ĉi vorton en la senco de « krom ». 

La Esperantisto, 1891, p. 7. 


PRI LA VORTO « KROM ». 


La prepozicio « krom » antaŭ iu vorto sigĥifas, ke tiu vorto 
staras ekster la temo de nia parolado, ke ni rigardas ĝin kiel ion 
apartan; tial ĝi povas havi egale bone la sencon de escepto kaj la 
sencon de aldono, depende de la cirkonstancoj, en kiuj ĝi estas 

uzata. « Krom » per si mem esprimas nek escepton, nek aldonon, 
ĝi esprimas nur apartigon; sed ĉu tiu apartigo estas farata por ion 
forigi, aŭ kontraŭe, por ĝin pli akcenti, tion montras la senco de 
la frazo mem. Ekzemple, kiam mi diras : « tie estis ĉiuj miaj 
fratoj krom Petro », ĉiu komprenas, ke mi apartigas Petron, 
por montri, ke li ne estis inter la « ĉiuj »; sed kiam mi diras : 
« krom Petro tie estis ankaŭ ĉiuj aliaj miaj fratoj », oni facile 
komprenas, ke ĉi tie mi apartigis Petron nur tial, ke pri li ni 
jam parolis, aŭ pri li oni jam scias, ke li tie estis, aŭ ke li tie 
devis esti. Kompreneble, la vorto « krom » povas iufoje kaŭzi 
neprecizecon aŭ malkompreniĝon; sed en tiaj okazoj ni devas 
eviti la vorton « krom » kaj uzi anstataŭ ĝi la pli precizajn 
esprimojn « esceptinte » aŭ « ne sole, sed ankaŭ ». 
Respondo 32, La Revuo, 1908, Majo. 


PRI « AL » ANSTATAŬ AKUZATIVO. 


En tre multaj okazoj la prepozicio « al » povas tre bone esti 
uzata, por esprimi direkton; tamen ne en ĉiuj okazoj oni povas 
tion fari. Anstataŭ « mi veturas Londonon » oni povas tre bone 
diri « mi veturas al Londono »; sed se anstataŭ la frazo « la muso 
kuris sub la liton » ni dirus « al sub la lito », la senco de la frazo 
iom ŝanĝiĝus. « Al » ordinare montras nur la celadon, la vojon al 
iu loko, dum la akuzativo povas enhavi en si ankaŭ la ideon de 
atingo de la celo; sekve la frazo « la muso kuris al sub la lito » 
montrus, ke la muso kuris en la direkto al sub la lito, sed pro ia 
kaŭzo ĝi ne atingis la lokon sub la lito, aŭ almenaŭ ni ne vidis 
tiun atingon. Tamen mi ripetas, ke en la plimulto da okazoj la 
diferenco inter « al » kaj akuzativo estas tiel malgranda, ke mi 
volis siatempe eĉ proponi komunan regulon, ke anstataŭ akuzativo 
de direkto oni povas ĉiam uzi la prepozicion « al » kun nominativo. 
La personoj, por kiuj la akuzativo de direkto prezentas ian malfa- 

cilajon, povas eé nun sen ia peko kontrat la gramatiko uzi en tiaj 
okazoj la prepozicion « al ». Se ekzemple anstataŭ « venu ĉi tien » 
vi diros « venu al ĉi tie », oni povos diri, ke via stilo estas ne tute 
klasika, sed oni ne povos diri, ke vi faris gramatikan eraron. 
Respondo 36, La Revuo, 1908, Majo. 


PRI LA PREPOZICIO « DA ». 


La esprimo « dum la frua parto da la jaro » ŝajnas al mi nebona; 
mi preferas « de la jaro », ĉar en la dirita frazo la vorto « parto » 
signifas ne mezuron, sed nur limigitan apartaĵon. Tiel ekzemple 
« monato » estas parto da tempo, ĉar ĝi esprimas simple mezuron, 
sed « Januaro » estas parto de jaro, ĉar ĝi esprimas ne mezuron, 
sed difinitan limigitan apartaĵon; « kvaronjaro » (== mezuro) 
estas parto da jaro, sed « printempo » (= speciale montrita parto) 
estas parto de jaro. Oni devas memori, ke « parto », « peco » 
k. t. p. havas la sencon de mezuro ofte, sed ne ĉiam. Dum la vorto 
« da » (kiu enhavas kaŝite la sencon de « ia ») montras, ke ni 
parolas pri kvanto da ia aĵo, sed ne pri ĝia individueco (ekzemple 
peco da viando == peco da ia viando), la artikolo « la » montras, 
ke ni parolas pri objekto individue difinita (aŭ pri ĉiuj objektoj de 
la sama speco), de kiu ni prenas parton (ekzemple « peco de la 
viando, kiun mi havas antaŭ mi »); tial ni povas diri, ke, kvankam 
teorie la kombinado de « da » kun « la » ne estas malpermesata, 
sed en la praktiko tia kombinado estas uzebla nur en tre maloftaj 
okazoj, tiel malofte, ke ni eĉ povas simple konsili, ke oni neniam 
uzu « da » antaŭ « la » (krom la okazoj, en kiuj la senco tion ĉi 
nepre kaj tute sendube postulas). 

Respondo 16, La Revuo, 1907, Junio. 

PRI « DE » POST PARTICIPOJ PASIVAJ. 


Post pasivaj participoj la prepozicio « de » ĉiam montras nur la 
aganton; ekzemple, en la frazo « la libro estas legata de Adolfo » 
la prepozicio « de » montras, ke Adolfo estas la aganto, kiu legas. 


Uzi post pasiva participo simplan prepozicion « de » en ia alia 
senco ni devas ĉiam eviti. Ekzemple, anstataŭ la frazo : « lia 
propra poŝhorloĝo estis ŝtelita de la hoko, sur kiu li ordinare 
pendigis ĝin » estus pli bone diri « for de la hoko... ». Anstataŭ | 
« ŝi troviĝis ŝirmata for de Пај entreprenoj » mi konsilus diri 
« kontraŭ liaj entreprenoj ». 
Respondo 34, La Revuo, 1908, Majo. 


—— uu 


PRI « PER » POST PASIVO. 


La prepozicion « per » post pasivo ni povas uzi nuren tia okazo, 
se ĝi troviĝas antaŭ vorto, kiu esprimas ne la aganton mem, sed 
| rimedon, uzitan de iu аһа aganto; ekzemple : « la letero estas 

skribita per blua inko » (ne « blua inko skribis la leteron », sed 

« tu persono skribis la leteron, uzante por tio bluan inkon kiel 

rimedon »); sed la esprimo « la tero estas kovrita per neĝo » ne 

estas bona, ĉar ĉi tie ne iu kovris la teron per neĝo, sed la neĝo 

mem kovris la teron; sekve la neĝo mem estas la aginto, kaj ĝi 
i devas havi antaŭ si la prepozicion « de ». La prepozicio « de » 
post pasivo ĉiam montras, ke se ni aliformigus la pasivan frazon 
en aktivan, la vorto, kiu havas antaŭ si la diritan prepozicion, 
fariĝus subjekto de la frazo. 

Respondo 44 b, La Revuo, 1908, Majo. 

Pri LA VORTO « PO ». 


La vorto « po » antaú iu esprimo de mezuro signifas, ke tiu 
mezuro rilatas ne al ĉiuj personoj aŭ objektoj kune, sed al ĉiu 
aparte; ekzemple : ili ricevis po kvin pomoj = ne ĉiuj kune 
ricevis 5, sed ĉiu el ili aparte ricevis kvin pomojn; la drapo kostas 
po 2 spesmiloj por metro = ĉiu metro (ne la tuta drapo) kostas 
2 spesmilojn; ili vendas pogrande = ĉiu aparta porcio, kiun ili 
vendas, estas granda (t. e. ili vendas nur grandajn porciojn). Oni 
ne povas diri « je 80 centimoj po funto » aŭ « 30 mejlojn po horo », 
sed oni devas diri « po 80 centimoj por (ĉiu) funto », « po 30mejloj 


en horo ». 
Respondo 42, La Revuo, 1908, Aŭgusto. 


PRI PREPOZICIO ANTAŬ INFINITIVO. 


Ĉiu prepozicio, laŭ sia logika esenco, povas esti uzata nur 
antaŭ substantivo. Sekve se antaŭ vorto, kiu havas verban sencon, 
ni deziras uzi prepozicion, ni devas doni al tiu verbosenca vorto 
la formon de substantivo; ekzemple : anstataŭ « kun saluti », « sen 
respondi » ni devas diri « kun saluto », « sen respondo ». Se la 
vortoj « por » kaj « anstataŭ » estas uzataj kun la infinitivo, ili 
tute ne prezentas ian escepton, sed la kaŭzo de tia uzado estas 
alia, nome : la vortoj « por » kaj « anstataŭ », uzataj antaŭ infi- 
nitivo, havas la sencon ne de pura prepozicio, sed preskaŭ de 
konjunkcio, kaj en tiuj okazoj la uzado de substantivo apud ili 
estas ne ebla; ekzemple, en la frazo « anstataŭ stari li sidas » ni 
ne povas anstataŭigi la formon « start » per « staro », dum ĉe ĉiu 
alia prepozicio pura ni ĉiam povas uzi la verbosencan vorton en 
formo de substantivo (ekzemple, « sen ia diro » anstataŭ « sen 
ion diri »). 


Respondo 37 a, La ltevuo, 1908, Majo. 

(442-7) Sangoj. 


Tiel same malmulte, kiel per gustoj personaj, ni devas nin ankati 
gvidi en niaj proponoj per gustoj naciaj, se la proponoj havas 
nenian alian celon ol nur flati nelerte liun ań alian nacion, alport- 
ante per tio ĉi nenian utilon al la nacio kvazaŭ flatata kaj grandan 
malutilon al la afero mem. Tiel ekzemple unu sinjoro, kiu nun 
apartenas al la plej varmaj amikoj de nia lingvo, en la komenco 
estis forte kolera kontraŭ ĝi el la kaŭzo, ke ĝi « ne estas sufiĉe 
internacia », ĉar ĝi enhavas preskaŭ nenian vorton rusan. Multe 
ni jam devis suferi de tiu malvasta pseŭdo-patriotismo, kun kiu 
diversaj personoj renkontis nian aferon, kies devizo estas « frateco 
de la popoloj ». Dum unuj malamike renkontis nian aferon el la 
kaŭzo, ke nia unua debuto, la unua lernolibro de nia lingvo, eliris 
en lingvo rusa — la supre dirita sinjoro en la unua tempo trovis, 
ke nia afero estas « malamika al la rusa popolo, ĉar... Volapuk 
havas la rusan vorton « ibo », dum ni donis por ĝi la ŝanĝitan 
francan vorton « ĉar »! » — Unu redaktoro de sveda gazeto trovis, 
ke nia lingvo havas karakteron tro italan. Kiam ni ne povis akcepti . 
lian proponon kaj sen ia celo « malitaligi » nian lingvon, la pro- 
poninto ne longe atendis kaj provis fari mem lingvan miksaĵon, 
kiu laŭ lia opinio devus pli plaĉi al la nordaj popoloj. Ni ne bezonas 
rakonti, kio fariĝus el nia afero, se ĉiu popolo volus el simpla 
vanteco doni al ĝi sian propran karakteron. Nia afero fariĝus 
absolute neebla. Kaj se ĝi eĉ estus ebla, — ĉu la flatita popolo 
mem ion gajnus de tio? La dirita sveda sinjoro, kiu en la komenco 
diris, ke liaj ŝanĝoj estas necesaj, kaj faris provojn en la daŭro de 
kelka tempo, nun vidas jam, al kio ĝi lin kondukis : la lingvo fariĝis 
malbonsona kaj malregula, kaj el la svedoj mem, por kies nacia 
flato li volis pereigi nian aferon, neniu akceptis liajn ŝanĝojn, 

dum nia lingvo en gia nuna formo, kiu estas tiel « malsveda », 
havas multajn amikojn inter la svedoj kaj estas al ili multe pli 
oportuna kaj pli hejma, ol la svedigita, kiu mortis, antaŭ ol ĝi 
akceptis ian difinitan formon. — Unu el niaj slavaj amikoj trovis, 
ke la lingvo internacia devas havi tiom same da slavaj vortoj, 
kiel da romana-germanaj. Li ankaŭ volis krei novan lingvon, kiu 
enhavus en si multajn vortojn slavajn; sed baldaŭ li konvinkiĝis, 
ke ne sole al aliaj popoloj, sed al la slavoj mem multe pli opor- 
tunaj kaj agrablaj estas niaj vortoj romana-germanaj, ol la vortoj 
slavaj, kiuj, enmetite en sistemon romana-germanan, tranĉas la 
orelon kaj fariĝas al la slavoj mem multe malpli kompreneblaj, ol 
la vortoj ne slavaj. (Se ni bone memoras, la vorto « internacia » 
tie estis tradukata « meĵufoka »; sed ni petas, ke iu slavo diru al 
ni, kion li pli bone komprenas kaj memoros, la vorton « inter- 
nacia » aŭ « meĵufoka »? li estos preta serĉi la vorton en ia ĥina 
vortaro, kaj al li eĉ ne venos en la kapon, ke la vorto estas kunmet- 
ita el lia propra slava « meĵdu » kaj la germana « Volk », perdinte 
la « d » kaj la « l », ĉar ankaŭ 2 konsonantoj ne devas stari kune!). 
Se la amiko, egale al la aliaj, farus sian proponon nur teorie, li eble 
eĉ nun restus ĉe sia opinio kaj eble kolerus nin, ke ni estas tiel 
obstinaj kaj ne volas enkonduki tiun ĉi « necesan » ŝanĝon; sed 
feliĉe li faris provon praktikan, kaj la praktiko lin la plej bone 
konvinkis, kaj nun li denove fariĝis tre varma amiko de nia lingvo 
en ĝia nuna formo. — El la diritaĵo ni povas eltiri la sekvantan 
regulon : se ni volas proponi aŭ fari ian ŝanĝon, ni devas nin 
demandi, kian utilon la ŝanĝo alportus al la lingvo mem, kaj ĉu la 
utilo de la ŝanĝo kovrus la malutilon; sed ni neniam devas obei 
la senfondajn gustojn kaj la simplan vantecon de ia aparta nacio, 
ĉar tiam ni malutilon alportus al nia afero grandan kaj utilon ni 
alportus al neniu nenian. En ĉiuj okazoj, kiuj ne estas absolute 
gravaj per sia enhavo mem, vantaj senkaŭzaj gustoj naciaj devas 
en afero internacia tiel same absolute silenti, kiel la gustoj per- 

sonaj, se ni пе volas el persona ай nacia disputemeco pereigi 
nian aferon; tiuj бї gustoj devis silenti jam en la tempo de la 
kreado de I’ lingvo, kaj tiom pli ili sendube devas silenti, se ilia 
obeado postulas rompadon en nia lingvo. 

La Esperantisto, 1891, p. 49-50. 


(8-08) Stilo. 


PRI IDIOTISMOJ EN ESPERANTO. 


Mi esperas, ke iom post iom ĉiuj idiotismoj malaperos kaj cedos 
sian lokon al esprimoj tute logikaj kaj internaciaj. Tamen laŭ mia 
opinio ni devas fari tian anstataŭigadon nur en tia okazo, se ni 
povas tion ĉi fari tute oportune; sed en okazo, se ni por ia idiotismo 
ne trovos pli bonan esprimon pure logikan, tio ĉi ne devas nin 
ĉagreni; kaj la idiotismo povas tute oportune resti kiel « esperant- 
ismo », se ĝi nur estos komune akceptata. 

Lingvo Internacia, 1905, p. 545. 


Pri LA ESPERANTA STILO. 


En mia traduko de « La Revizoro » troviĝas iafoje frazoj ne tuj 
kompreneblaj; precipe ofte vi trovos tiajn frazojn en la paroloj de 
Osip. Tamen ne ĝusta estas via supozo, ke tiuj frazoj estas laŭvorta 
traduko de la rusa stilo. Osip parolas ne per stilo tute logika 
kaj literatura, sed per stilo de malklera rusa servisto, kaj mi devis 
almenaŭ iom konservi tiun stilon, por ne forpreni de liaj paroloj 
ilian tutan karakterecon. Li ofte simple kripligas la vortojn. Mi 
penis tion ĉi eviti, ĉar, se por la leganto oni povus doni klarigojn 

en la malsupro de la paĝo, al la aŭdanto en la teatro oni tion ĉi ne 
povas fari. Nur en unu loko mi devis uzi « registreto » anstataŭ 
« kolegia registratoro » ( malalta ofica rango en Rusujo), kaj, 
anstataŭ doni enuigajn klarigojn, mi simple donis al la vorto 
signetojn de citado, por montri, ke la vorto estas ne normala. En 
aliaj lokoj mi uzis esprimojn ne ĝustajn, tamen ne-kripligitajn 
(ekzemple mi intence uzis « kartetoj » anstataŭ « kartoj » (ludaj), 
« publikaĵo » anstataŭ « publikeco » k. t. p.) Mi esperas, ke la 
leganto aŭ aŭdanto facile komprenos, ke tio ĉi estas ne stilo de 
bona Esperanto, sed stilo de malklera homo, aŭ speciala stilo de 
tiu aŭ alia prezentata persono. 

Kelkaj Esperantistoj pensas, ke mi uzas en miaj verkoj stilon 
slavan. Tia opinio estas tute erara. Estas vero, ke slavoj oftc 
posedas en Esperanto pli bonan stilon, ol germanoj aŭ romanoj; 
sed tio ĉi venas ne de tio, ke la stilo en Esperanto estas slava, sed 
nur de tio, ke la slavaj lingvoj havas vortordon pli simplan kaj 
sekve ankaŭ pli proksiman al la vortordo en Esperanto, La vera 
stilo Esperanta estas nek slava, nek germana, nek romana, ĝi 
estas — aŭ almenaŭ devas esti — nur stilo simpla kaj logika. 

Tamen ĉio devas esti en ĝusta mezuro. Ankaŭ en Esperanto 
troviĝas diversaj (ne multaj) idiotismoj, kaj tute malprave kelkaj 
Esperantistoj ilin kontraŭbatalas, ĉar lingvo absolute logika kaj 
tute sen idiotismoj estus lingvo senviva kaj tro peza; sed kvan- 
kam kelkaj el la Esperantaj idiotismoj estas prenitaj ankaŭ el la 
lingvoj slavaj (dum aliaj estas prenitaj el aliaj lingvoj), ili tamen 
estas ne slavismoj, sed esperantismoj, ĉar ili fariĝis parto de la lingvo. 

La stilo Esperanta ne imitas blinde la stilojn de aliaj lingvoj, 
sed havas sian karakteron tute specialan kaj memstaran, kiu ella- 
boriĝis en la daŭro de longa praklika uzado de la lingvo kaj 
pensado en tiu ĉi lingvo antaŭ ol la lingvo estis publikigita. Se iu 
slavo ne havas ankoraŭ sufiĉe da sperto en la lingvo kaj volos 
traduki en Esperanton laŭvorte el sia nacia lingvo, lia stilo estos 


LINGVAJ RESPONDOJ 19 


tiel same malbona kaj sensenca, kiel la Esperanta stilo de nesperta 
romano ati germano. Por ekzemplo mi citos al vi pecon de unu 
el tiuj leteroj, kiujn mi ofte ricevas de rusoj, kiam ili ellernis la 
gramatikon kaj vortojn de Esperanto, sed ne konas ankoraú gian 
stilon kaj tradukas lativorte el sia nacia lingvo. Komparu la stilon 
de tiu ći peco (gramatike kaj vortare senerara!) kun la stilo 
Esperanta, kaj tiam vi tuj vidos, kiel erara estas la opinio de 
kelkaj personoj pri la « slaveco » de la Esperanta stilo : 

« Favora Regnestro! Honoro havas alkuśigi, kio lań kaiizo de 
antaúskribita al mi kun kuracisto kuraco mi en efektiva tempo ne 
en stato elpleni de donita kun mi al vi promeso; apud kio post- 
aperigas, ke mi turnos sin al domo tra du monatoj, ne pli frue de 
fino de Aúgusto ». 
` Tiu ĉi sama peco en stilo Esperanta sonus tiamaniere : 

« Estimata sinjoro! Mi havas la honoron raporti al vi, ke kaŭze 
de kuracado, rekomendita al mi de la kuracisto, mi en la nuna 
tempo ne povas plenumi la promeson, kiun mi donis al vi; mi 
ankaŭ sciigas vin, ke mi revenos hejmen post du monatoj, ne pli 
frue ol en la fino de Aŭgusto. » 

Respondo 1, La fievuo, 1906, Decembro. 


PRI LA STILO EN MIAJ LASTAJ VERKOJ. 


Vi skribas, ke en miaj lastaj tradukitaj verkoj iufoje troviĝas 
frazoj malfacile kompreneblaj. Vi volis konvinki iun ne-Esperant- 
iston pri la bonega komprenebleco de Esperanto, vi komencis 
traduki antaŭ li unu lokon el « La Rabistoj » kaj kun granda 
ĉagreno vi trovis frazon, kiun vi mem ne bone komprenis, kaj 
kiun kelkaj invititaj de vi Esperantistoj aŭ ankaŭ ne bone kom- 
prenis, aŭ tradukis malsame! Mi komprenas vian ĉagrenon, kaj, se 
ĝi estis kaŭzita de mia malbona traduko, mi petas vian pardonon ; 
sed... permesu al mi diri, ke parte vi ankaŭ mem estis kulpa, Por 

fari nepreparite eksperimenton antaú ne-Esperantisto, vi devis 
elekti ne verkon klasikan kaj seriozan, sed ian verkon pli simplan. 
Se tiu ań alia frazo en verko de antaú longe mortinta klasikulo 
estas ne klare komprenebla, ĝi estas plej ofte ne la kulpo de la 
traduka lingvo, sed la kulpo de la aŭtoro mem. Vi ja scias, ke la 
grandaj verkistoj, kiuj pli zorgas pri la enhavo de siaj verkoj, ol 
pri plena populareco de ilia formo, ofte bezonas komentariojn, ĉar 
eĉ membroj de ilia propra nacio ne ĉiam tute bone komprenas 
tiun aŭ alian frazon el iliaj verkoj. Tial ne miru, ke en miaj 
tradukoj de la klasikaj verkoj vi trovos iufoje lokon, kiu en la 
unua momento ŝajnos al vi ne tute klara. Se mi volus doni nur 
tradukojn kun tute populara stilo, tiam mi devus : a) elekti por 
traduko nur verkojn popularajn; b) ĉiujn ne perfekte kompren- 
eblajn aŭ ne facile tradukeblajn frazojn tute elĵeti, aŭ traduki 
ilin libere laŭ mia plaĉo. Tia maniero de agado estus por mi tre 
oportuna kaj postulus de mi multe malpli da tempo, ol mia unua 
maniero de tradukado, kiu ofte devigas min longe mediti pri tiu 
aŭ alia esprimo aŭ frazo. Sed kvankam la ŝajna valoro de miaj 
tradukoj tiam multe pligrandiĝus, ilia efektiva valoro multe 
malgrandiĝus, ĉar : 1) nia literaturo konsistus tiam nur el verkoj 
malgravaj; 2) la tradukoj estus ne lidindaj kaj donus malĝustan 
kopion de la tradukita verko; 3) nia lingvo ne riĉiĝus kaj ne 
disvolviĝus. Precipe pri tiu ĉi tria punkto mi volus atentigi niajn 
verkistojn : estas tre dezirinde, ke ni ne evitu malfacilajn traduk- 
ojn, sed kontraŭe, ke ni ilin serĉu kaj venku, ĉar nur tiamaniere 
nia lingvo plene ellaboriĝos. Naciajn idiotismojn, kiuj ne pre- 
zentas necesaĵon, ni devas kompreneble eviti kaj ni devas peni 
traduki ilian sencon en maniero plej logika kaj internacia; sed 
tiajn esprimojn, kiujn ĉiu lingvo nepre devas posedi, ni devas 
peni en tiu aŭ alia maniero nepre traduki, sed ne simple eviti ilin, 
pro timo, ke nia esprimo eble ne plaĉos al la legantoj aŭ ne ĉiuj 
ĝin tuj bone komprenos. Unu el la plej ĉefaj taskoj de niaj verk- 

istoj devas esti la ellaborado de la lingvo; tial, se ia esprimo, 
kiun ne ¢iuj tuj komprenas (ekzemple « elrigardi », « subaćeti » 
К. t. p.), ŝajnas al ili nebona, ili devas peni anstataŭigi ĝin per 
esprimo pli bona : sed se ili, por ne malbeligi sian stilon, simple 
evitos tiajn frazojn, ili faros al nia lingvo tre malbonan servon. 
Kompreneble, en ĉi tio, kiel en ĉio alia, devas esti observata la 
deca mezuro. Ne tro krude, ne tro multe per unu fojo! Novaj 
esprimoj devas esti enkondukataj nur iom post iom, nerimarkeble. 
Krom tio ni devas memori, ke nia lingvo devas servi ne sole por 
dokumentoj kaj kontraktoj, sed ankaŭ por la vivo; tial ofte 
(precipe en vivaj dramaj dialogoj) pli bona estas frazo ne tute 
logika kaj ne perfekte preciza, sed mallonga kaj viva, ol frazo 
perfekte preciza, sed enuige peza kaj tro kabineta. 
l Respondo 25, La Revuo, 1907, Oktobro. 


Pri diversaj demandoj. 


PRI PROPAGANDA ARTIKOLO. 


La zorge ellaborita granda artikolo « Esenco kaj estonteco de la 
ideo de lingvo internacia » (presita enla « Fundamenta Krestomatio » 
pago 268) estas verkita ne de Sr» L. de Beaufront, sed de alia persono, 
kiu deziras resti anonima. S' de Beaufront nur legis eltiron el tiu 
ĉi artikolo, (tradukitan de li en lingvon francan) en la kongreso de 
l' « Association Francaise pour lAvancement des Sciences » en 
1900. Li diris tion ĉi ankaŭ siatempeen la gazeto « L'Espérantiste », 
kiam li represis tie diversajn partojn de tiu artikolo. Sekve se vi 
diras, ke al la esperantismo konvertis vin nur tiu artikolo, dum 
ĉiuj aliaj ĝistiamaj propagandaj artikoloj vin ne povis konvinki, — 

vi Suldas vian konverton al la dirita persono anonima. Atentan 
legadon de tiu artikolo ni varmege rekomendas al ćiu Esperant- 
isto, kiu havas iajn dubojn pri la certa estonteco de nia afero 
ай kiu timas iajn venontajn konkurantojn de Esperanto. 
Respondo 5, La Revuo, 1906, Decembro. 


PRI LA LINGVAJ DEMANDOJ EN « La Revuo ». 


La anonco de « La Revuo », ke « D" L. L. Zamenhof sola povas 
verki artikolojn pri la lingvo », tute malguste naskis će kelkaj 
legantoj la opinion, ke mi ań la redakcio de « La Revuo » volas 
malpermesi al iu la paroladon pri diversaj demandoj tuśantaj la 
lingvon! Nek mi, nek « La Revuo » havis iam tian intencon. Se la 
redakcio decidis akcepti lingvajn artikolojn, venantajn nur de mi, 
tio ĉi estas privata afero de la redakcio, kaj ĝi faris tiun ĉi 
decidon ne laŭ interkonsento kun mi, sed simple laŭ sia propra 
deziro (kredeble por eviti polemikon kaj disputojn, aŭ eble por 
eviti konfuzon kaj malĝustajn lingvajn regulojn, kiujn ofte alportas 
artikoloj, verkitaj de ne sufiĉe spertaj aŭtoroj). 

Respondo 9, La /ievuo, 1907, Februaro. 


PRI MIAJ RESPONDOJ. 


Multaj personoj turnas sin al mi kun diversaj demandoj. 
Respondi al ĉiu aparte estas por mi fizike ne eble. Tial mi petas, 
ke ĉiu, kiu opinias, ke respondo pri lia demando povus havi 
kelkan intereson ankaŭ por aliaj personoj, volu sendi sian 
demandon ne al mi, sed a/ la redakcio de « La Revuo ». La redakcio 
elektos tiujn demandojn, kiujn ĝi opinios pli interesaj, kaj sendos 
ilin al mi, kaj tiam mi en iu el la venontaj numeroj respondos ilin 
en « La Revuo ». 


Respondo 10, La Revuo, 1907, Februaro. 


„е ——- 


LETERO 
PRI LA DEVENO DE ESPERANTO 


... Vi demandas min, kiel aperis ĉe mi la ideo krei lingvon 
internacian kaj kia estis la historio de la lingvo Esperanto de 
Г momento de ĝia naskiĝo ĝis tiu ĉi tago? La tuta publika historio 
de la lingvo, t. e. komencante de la tago, kiam mi malkaŝe eliris 
kun ĝi, estas al vi pli-malpli konata ; cetere ĉi tiun periodon de la 
lingvo estas nun, pro multaj kaŭzoj, ankoraŭ neoportune tuŝadi; 
mi rakontos al vi tial en ĝeneralaj trajtoj sole la historion de la 
naskiĝo de la lingvo. 

Estos por mi malfacile rakonti al vi ĉion tion ĉi detale, ĉar 
multon mi mem jam forgesis. La ideo, al kies efektivigo mi dediĉis 
mian tutan vivon, aperis ĉe mi — estas ridinde ĝin diri — en la 
plej frua infaneco kaj de tiu ĉi tempo neniam min forlasadis; mi 
vivis kun ĝi kaj eĉ ne povas imagi min sen ĝi. Tiu ĉi cirkonstanco 
parte klarigos al vi, kial mi kun tiom da obstineco laboris super 
gi kaj kial mi, malgraŭ ĉiuj malfacilaĵoj kaj maldolĉaĵoj, ne 
forlasadis tiun ĉi ideon, kiel ĝin faris multaj aliaj, laborintaj sur 
la sama kampo. 

Mi naskiĝis en Bjelostoko, gubernio de Grodno. Tiu ĉi loko de 
mia naskiĝo kaj de miaj infanaj jaroj donis la direkton al ĉiuj 
miaj estontaj celadoj. En Bjelostoko la loĝantaro konsistas el kvar 
diversaj elementoj : Rusoj, Poloj, Germanoj kaj Hebreoj; ĉiu el 

tiuj ći elementoj parolas apartan lingvon kaj neamike rilatas la 
aliajn elementojn. En tia urbo pli ol ie la impresema naturo 
sentas la multepezan malfeliéon de diverslingveco kaj konvinkigas 
ĉe ĉiu paŝo, ke la diverseco de lingvoj estas la sola, aŭ almenaŭ la 
ĉefa kaŭzo, kiu disigas la homan familion kaj dividas ĝin en mal- 
amikajn partojn. Oni edukadis min kiel idealiston; oni mininstruis, 
ke ĉiuj homoj estas fratoj, kaj dume sur la strato kaj surla korto, 
ĉio ĉe ĉiu paŝo igis min senti, ke homoj ne ekzistas : ekzistas 
sole Rusoj, Poloj, Germanoj, Hebreoj k. t. p. Tio ĉi ĉiam forte 
turmentis mian infanan animon, kvankam multaj eble ridetos pri 
tiu ĉi « doloro pro la mondo » ĉe la infano. Ĉar al mi tiam ŝajnis, 
ke la « grandaĝaj » posedas ian ĉiopovan forton, mi ripetadis al 
mi, ke kiam mi estos grandaĝa, mi nepre forigos ĉi tiun malbonon. 

lom post iom mi konvinkiĝis, kompreneble, ke ĉio ne fariĝas tiel 
facile, kiel ĝi prezentiĝas al la infano; unu post la alia mi forĵetadis 
diversajn infanajn utopiojn, kaj nur la revon pri unu homa lingvo 
mi neniam povis forĵeti. Malklare mi iel min tiris al ĝi kvankam, 
kompreneble, sen iaj difinitaj planoj. Mi ne memoras kiam, sed 
en ĉiu okazo sufiĉe frue, ĉe mi formiĝis la konscio, ke la sola 
lingvo internacia povas esti nur ia neŭtrala, apartenanta al neniu 
el la nun vivantaj nacioj. Kiam el la Bjelostoka reala lernejo (tiam 
ĝi estis ankoraŭ gimnazio) mi transiris en la Varsovian duan 
klasikan gimnazion, mi dum kelka tempo estis forlogata de la 
lingvoj antikvaj kaj revis pri tio, ke mi iam veturados en la tuta 
mondo kaj per ilamaj paroloj inklinados la homojn revivigi unu 
el tiuj ĉi lingvoj por komuna uzado. Poste, mi ne memoras jam 
kiamaniere, mi venis al firma konvinko, ke lio ĉi estas neebla, 
kaj mi komencis malklare revi pri nova, arta lingvo. Mi ofte tiam 
komencadis iajn provojn, elpensadis riĉegajn deklinaciojn kaj 
konjugaciojn k. t. p. Sed homa lingvo kun sia, kiel ŝajnis al mi, 
senfina amaso da gramatikaj formoj, kun siaj centoj da miloj da 
vortoj, per kiuj min timigis la dikaj vortaroj, ŝajnis al mi tiel 

artifika kaj kolosa maŝino, ke mi ne unufoje diradis al mi : « for 
la revojn! tiu ĉi laboro ne estas laŭ homaj fortoj », — kaj tamen 
mi ĉiam revenadis al mia revo. 

Germanan kaj francan lingvojn mi ellernadis en la infaneco, 
kiam oni ne povas ankoraŭ kompari kaj fari konkludojn; sed 
kiam, estante en la 8-a klaso de gimnazio, mi komencis ellernadi 
la lingvon anglan, la simpleco de la gramatiko ĵetiĝis en miajn 
okulojn, precipe dank' al la kruta transiro al ĝi de la gramatikoj 
latina kaj greka. Mi rimarkis tiam, ke la riĉeco de gramatikaj 
formoj estas nur blinda historia okazo, sed ne estas necesa por la 
lingvo. Sub tia influo mi komencis serĉi en la lingvo kaj forĵetadi 
la senbezonajn formojn, kaj mi rimarkis, ke la gramatiko ĉiam pli 
kaj pli degelas en miaj manoj, kaj baldaŭ mi venis al la gramatiko 
malgranda, kiu okupis sen malutilo por la lingvo ne pli ol 
kelkajn paĝojn. Tiam mi komencis pli serioze fordoniĝadi min al 
mia revo. Sed la grandegulaj vortaroj ne lasadis min trankvila. 

Unu fojon, kiam mi estis en la 6-a aŭ 7-a klaso de la gimnazio, 
mi okaze turnis la atenton al la surskribo « Ŝvejcarskaja » (Drink- 
ejo), kiun mi jam multajn fojojn vidis, kaj poste al la elpendaĵo 
« Konditorskaja » (Sukeraĵejo). Tiu ĉi « skaja » ekinteresis min 
kaj montris al mi, ke la sufiksoj donas la eblon el unu vorto fari 
aliajn vortojn, kiujn oni ne devas aparte ellernadi. Tiu ĉi penso 
ekposedis min tute, kaj mi subite eksentis la teron sub la piedoj. 
Sur la terurajn grandegulajn vortarojn falis radio de lumo, kaj ili 
komencis rapide malgrandiĝadi antaŭ miaj okuloj. 

« La problemo estas solvita! » diris mi tiam. Mi kaptis la ideon 
pri sufiksoj kaj komencis multe laboradi en tiu ĉi direkto. Mi 
komprenis, kian grandan signifon povas havi por la lingvo konscie 
kreata la plena uzado de tiu forto, kiu en lingvoj naturaj efikis 
nur parte, blinde, neregule kaj neplene. Mi komencis komparadi 
vortojn, serĉadi inter ili konstantajn, difinitajn rilatojn, kaj 
ĉiutage mi forĵetadis el la vortaro novan grandegan serion da 

vortoj, anstataúigante Пип ći grandegan per ипи sufikso, kiu 
signifis certan rilaton. Mi rimarkis tiam, ke tre granda amaso da 
vortoj pure « radikaj » (ekz. « patrino », « mallarga », « tranéilo » 
k. t. p.) povas esti facile transformitaj en vortojn « formitajn » 
kaj malaperi el la vortaro. La meĥaniko de la lingvo estis antaŭ 
mi kvazaŭ sur la manplato, kaj mi nun komencis jam laboradi 
regule, kun amo kaj espero. Baldaŭ post tio mi jam havis skribitan 
la tutan gramatikon kaj malgrandan vortaron. 

Tie ĉi mi diros ĝustatempe kelkajn vortojn pri la materialo por 
la vortaro. Multe pli frue, kiam mi serĉis kaj elĵetadis ĉion sen- 
bezonan el la gramatiko, mi deziris uzi la principojn de la eko- 
nomio ankaŭ por la vortoj kaj, konvinkita, ke estas tute egale, kian 
formon havos tiu aŭ alia vorto, se ni nur « konsentos », ke ĝi 
esprimas la donitan ideon, mi simple « elpensadis » vortojn, 
penante, ke ili estu kiel eble plej mallongaj kaj ne havu senbe- 
zonan nombron da literoj. Mi diris al mi, ke anstataŭ ia 11-litera 
« interparoli » ni tute bone povas esprimi la saman ideon per ia 
ekz. 2-litera « pa ». Tial mi simple skribis la matematikan serion 
da plej mallongaj, sed facile elparoleblaj kunigoj de literoj kaj al 
ĉiu el ili mi donis la signifon de difinita vorto (ekz. a, ab, ac, ad,... 
ba, ca, da,... €, eb, ec,... be, 'ce,... aba, aca,... К. t. p.). Sed tiun ĉi 
penson mi tuj forĵetis, ĉar la provoj kun mi mem montris al mi, 
ke tiaj elpensitaj vortoj estas tre malfacile ellerneblaj kaj ankoraŭ 
pli malfacile memoreblaj. Jam tiam mi konvinkiĝis, ke la mate- 
rialo por la vortaro devas esti romana-germana, ŝanĝita nur 
tiom, kiom ĝin postulas la reguleco kaj aliaj gravaj kondiĉoj de la 
lingvo. Estante jam sur tiu ĉi tero, mi baldaŭ rimarkis, ke la 
nunaj lingvoj posedas grandegan provizon da pretaj vortoj jam 
internaciaj, kiuj estas konataj al ĉiuj popoloj kaj faras trezoron 
por estonta lingvo internacia, — kaj mi kompreneble utiligis tiun 
ĉi trezoron. 

En la jaro 1878 la lingvo estis jam pli-malpli preta, kvankam 

inter la tiama « lingwe uniwersala » kaj la nuna Esperanto estis 
ankoraŭ granda diferenco. Mi komunikis pri ĝi al miaj kolegoj 
(mi estis tiam en la 8-a klaso de la gimnazio). La plimulto da ili 
estis forlogitaj de la ideo kaj de la frapinta ilin neordinara facileco 
de la lingvo, kaj komencis ĝin ellernadi. La 5-an de decembro 
1878 ni ĉiuj kune solene festis la ekvivigon de la lingvo. Dum tiu 
д1 festo estis paroloj en la nova lingvo, kaj ni entuziasme kantis 
la himnon, kies komencaj vortoj estis la sekvantaj: 


Malamikete de las nacjes 
Кааб, kado, jam temp’ está! 
La tot' homoze in familje 
Konunigare so deba. 


(En la nuna Esperanto tio ĉi signifas : « Malamikeco de la nacioj 
falu, falu, jam tempo estas! La tuta homaro en familion unuiĝi 
devas ».) 

Sur la tablo, krom la gramatiko kaj vortaro, kuŝis kelkaj tra- 
dukoj en la nova lingvo. 

Tiel finiĝis la unua periodo de la lingvo. Mi estis tiam ankoraŭ 
tro juna por eliri publike kun mia laboro, kaj mi decidis atendi 
ankoraŭ 5-6 jarojn kaj dum tiu ĉi tempo zorgeme elprovi la lingvon 
kaj plene prilabori ĝin praktike. Post duonjaro post la festo de 
la 5/17-a de decembro ni finis la gimnazian kurson kaj disiris. 
La estontaj apostoloj de la lingvo provis paroleti pri « nova 
lingvo » kaj, renkontinte la mokojn de homoj maturaj, ili tuj 


rapidis malkonfesi la lingvon, kaj mi restis tute sola. Antaŭ- 
vidante nur mokojn kaj persekutojn, mi decidis kaŝi antaŭ ĉiuj 
mian laboron. Dum 5 1/2 jaroj de mia estado en la universitato, 
mi neniam parolis kun iu pri mia afero. Tiu ĉi tempo estis por mi 
tre malfacila. La kaŝeco turmentis min; devigita zorgeme kaŝadi 
miajn pensojn kaj planojn, mi preskaŭ nenie estadis, en nenio 
partoprenadis, kaj la plej bela tempo de la vivo — la jaroj de stu- 

dento — pasis por mi plej malgaje. Mi provis iafoje min distri en 
la societo, sed sentis min ia fremdulo Ка} foriradis, kaj de tempo 
al tempo faciligadis mian koron per ia versajo en la lingvo prila- 
borata de mi. Unu el tiuj ći versajoj « Mia penso » mi metis poste 
en la unuan brośuron eldonitan de mi; sed al la legantoj, kiuj ne 
sciis, en kiaj cirkonstancoj tiu ĉi versaĵo estis skribita, ĝi ŝajnis 
stranga kaj nekomprenebla. 

Dum ses jaroj mi laboris perfektigante kaj provante la lingvon, 
— kaj mi havis sufiĉe da laboro, kvankam en la jaro 1878 al mi 
jam ŝajnis, ke la lingvo estas tute preta. Mi multe tradukadis en 
mian lingvon, skribis en ĝi verkojn originalajn, kaj vastaj provoj 
montris al mi, ke tio, kio ŝajnis al mi tute preta teorie, estas 
ankoraŭ ne preta praktike. Multon mi devis ĉirkaŭhaki, anstataŭigi, 
korekti kaj radike transformi. Vortoj kaj formoj, principoj kaj 
postuloj puŝis kaj malhelpis unu la alian, dume en la teorio, ĉio 
aparte kaj en mallongaj provoj, ili ŝajnis al mi tute bonaj. Tiaj 
objektoj, kiel ekz. la universala prepozicio « je », la elasta verbo 
« meti », la neŭtrala, sed difinita finiĝo « aŭ » k. t. p. kredeble 
neniam enfalus en mian kapon teorie. Kelkaj formoj, kiuj ŝajnis 
al mi riĉaĵo, montriĝis nun en la praktiko senbezona balasto; tiel 
ekz. mi devis forĵeti kelkajn nebezonajn sufiksojn. En la jaro 1878 
al mi ŝajnis, ke estas por la lingvo sufiĉe havi gramatikon kaj 
vortaron; la multpezecon kaj malgraciecon de la lingvo mi al- 
skribadis nur al tio, ke mi ankoraŭ ne sufiĉe bone ĝin posedas; sed 
la praktiko ĉiam pli kaj pli konvinkadis min, ke la lingvo bezonas 
ankoraŭ ian nekapteblan ion, la kunligantan elementon, donantan 
al la lingvo vivon kaj difinitan, tute formitan spiriton. (La nesciado 
de la spirito de la lingvo estas la kaŭzo, kial kelkaj Esperantistoj, 
tre malmulte legintaj en la lingvo esperanto, skribas senerare, 
sed per multepeza, malagrabla stilo, — dume la Esperantistoj pli 
spertaj skribas per stilo bona kaj tute egala, al kiu ajn nacio ili 
apartenas. La spirito de la lingvo sendube kun la tempo multe, 

kvankam iom post iom kaj nerimarkite, ŝanĝiĝos; sed se la unuaj 
Esperantistoj, homoj de diversaj nacioj, ne renkontus en la lingvo 
tute difinitan fundamentan spiriton, ĉiu komencus tiri en sian 
flankon, kaj la lingvo restus eterne, aŭ almenaŭ dum tre longa 
tempo, malgracia kaj senviva kolekto da vortoj). — Mi komencis 
tiam evitadi laŭvortajn tradukojn el tiu aŭ alia lingvo kaj penis 
rekte pensi en la lingvo neŭtrala. Poste mi rimarkis, ke la lingvo 
en miaj manoj ĉesas jam esti senfundamenta ombro de tiu aŭ alia 
lingvo, kun kiu mi havas la aferon en tiu aŭ alia minuto, kaj 
ricevas sian propran spiriton, sian propran vivon, la propran difin- 
itan kaj klare esprimitan fizionomion, ne dependantan jam de 
iaj influoj. La parolo fluis jam mem, flekseble, gracie kaj tute 
libere, kiel la viva patra lingvo. 

Ankoraŭ unu cirkonstanco igis min por longa tempo prokrasti 
mian publikan eliron kun la lingvo : dum longa tempo restis 
nesolvita unu problemo, kiu havas grandegan signifon por neŭtrala 
lingvo. Mi sciis, ke ĉiu diros al mi : « Via lingvo estos por mi utila 
nur tiam, kiam la tuta mondo ĝin akceptos; tial mi ne povas ĝin 
akcepti ĝis tiam, kiam ĝin akceptos la tuta mondo ». Sed ĉar la 
« mondo » ne estas ebla sen antaŭaj apartaj « unuoj », la neŭtrala 
lingvo ne povis havi estontecon ĝis tiam, kiam ĝia utileco fariĝos 
por ĉiu aparta persono sendependa de tio, ĉu la lingvo jam estas 
akceptita de la mondo aŭ ne. Pri tiu ĉi problemo mi longe pensadis. 
Finela tielnomataj sekretaj alfabetoj, kiuj ne postulas, ke la mondo 
antaŭe ilin akceptu, kaj donas al tute nedediĉita adresato la eblon 
kompreni ĉion skribitan de vi, se vi nur transdonas al la adresato 
la ŝlosilon, — alkondukis min al la penso aranĝi ankaŭ la lingvon 
en la maniero de tia « ŝlosilo », kiu, enhavante en si ne sole la tutan 
vortaron, sed ankaŭ la tutan gramatikon en la formo de apartaj, 
tute memstaraj kaj alfabete ordigitaj elementoj, donus la eblon 
al la tute nedediĉita adresato de kia ajn nacio tuj kompreni vian 

Mi finis la universitaton kaj komencis mian medicinan praktikon. 
Nun mi ekpensadis jam pri la publika eliro kun mia laboro. Mi 
pretigis la manuskripton de mia unua brośuro (« D-ro Esperanto. 
Lingvo internacia, Antaiiparolo kaj plena lernolibro »), kaj komenc- 
is serćadi eldonanton. Sed tie ći mi la unuan fojon renkontis la 
maldoléan praktikon de la vivo, la financan demandon, kun kiu 
mi poste ankoraii multe devis kaj devas forte batali. Dum du 
jaroj mi vane serćis eldonanton. Kiam mi jam trovis unu, li 
dum duonjaro pretigis mian brośuron por eldono kaj laste — 
rifuzis. Fine, post longaj klopodoj, mi prosperis mem eldoni mian 
unuan brośuron en julio de la jaro 1887. Mi estis tre ekscitita 
antaú tio бї; mi sentis, ke mi staras antaú Rubikono kaj ke de 
la tago, kiam aperos mia broŝuro, mi ne havos plu la eblon reiri; 
mi sciis, kia sorto atendas kuraciston, kiu dependas de la publiko, 
se tiu ĉi publiko vidas en li fantaziulon, homon, kiu sin okupas je 
« flankaj aferoj »; mi sentis, ke mi metas sur la karton la tutan 
estontan trankvilecon kaj ekzistadon mian kaj de mia familio; sed 
mi ne povis forlasi la ideon, kiu eniris mian korpon kaj sangon, 
kaj... mi transiris Rubikonon. 


LAZARO LUDOVIKO ZAMENHOF. 


(Eltiro el privata letero al N. Borovko. Tradukita de V. G. 
el la lingvo rusa. Lingvo Internacia, 1896, n° 6-7.) 


[Korektita de D-ro Zamenhof kaj poste de S-ro de Beaufront.] 

